2014R0806 — GA — 30.07.2014 — 000.001





Arna cheartú le









▼B

RIALACHÁN (AE) Uimh. 806/2014 Ó PHARLAIMINT NA hEORPA AGUS ÓN gCOMHAIRLE

an 15 Iúil 2014

lena mbunaítear rialacha aonfhoirmeacha agus nós imeachta aonfhoirmeach maidir le réiteach institiúidí creidmheasa agus gnólachtaí infheistíochta áirithe faoi chuimsiú Sásra Réitigh Aonair agus Ciste Réitigh Aonair agus lena leasaítear Rialachán (AE) Uimh. 1093/2010







TÁ PARLAIMINT NA hEORPA AGUS COMHAIRLE AN AONTAIS EORPAIGH Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ón mBanc Ceannais Eorpach ( 1 ), Ag féachaint don tuairim ó Choiste Eacnamaíoch agus Sóisialta na hEorpa ( 2 ), Ag gníomhú dóibh i gcomhréir leis an ngnáthnós imeachta reachtach ( 3 ), De bharr an méid seo a leanas: (1) Le fiche nó tríocha bliain anuas tá dul chun cinn déanta ag an Aontas chun margadh inmheánach do sheirbhísí baincéireachta a chruthú. Tá sé bunriachtanach margadh inmheánach comhtháite níos fearr do sheirbhísí baincéireachta a bheith ann d'fhonn fás eacnamaíoch san Aontas agus cistiú leordhóthanach an fhíorgheilleagair a sporadh. Mar sin féin, léiríonn an ghéarchéim airgeadais agus eacnamaíoch go bhfuil feidhmiú an mhargaidh inmheánaigh faoi bhagairt sa réimse seo agus go bhfuil ag méadú ar an riosca go mbeidh ilroinnt airgeadais ann. Is fíorchúis imní é seo i margadh inmheánach inar cheart go mbeadh bainc ábalta gníomhaíochtaí suntasacha trasteorann a chur i gcrích. Níl margaí idirbhainc chomh leachtach agus a bhí, agus tá ag laghdú ar ghníomhaíochtaí trasteorann i ngeall ar eagla na haicídithe, agus i ngeall ar easpa muiníne i gcórais bhaincéireachta náisiúnta eile agus i gcumas Ballstát tacú le bainc. (2) Toisc na ndifríochtaí idir rialacha náisiúnta i mBallstáit éagsúla maidir le réiteach agus cleachtais riaracháin chomhfhreagracha agus toisc gan aon phróiseas aontaithe cinnteoireachta a bheith ann maidir le réiteach san aontas baincéireachta, tá ag géarú ar an easpa muiníne sin i gcórais eile bhaincéireachta náisiúnta agus ar an éagobhsaíocht sa mhargadh, sa mhéid nach n-áirithíonn siad intuarthacht a bheith ann maidir lena bhféadfaidh a bheith mar thoradh ar chliseadh ar bhanc. (3) Go háirithe, na dreasachtaí agus na cleachtais éagsúla atá ag na Ballstáit maidir le déileáil le creidiúnaithe banc atá faoi réiteach agus maidir le bainc a bhfuil ag cliseadh orthu a imtharrtháil le hairgead cáiníocóirí, tá tionchar acu ar an riosca creidmheasa, ar an tsláine airgeadais agus ar an tsócmhainneacht a mheastar a bheith ag baint lena gcuid bancagus dá bhrí sin cruthaítear éagothroime iomaíochta. Lagaíonn sin an mhuinín atá ag an bpobal as earnáil na baincéireachta agus cuireann sé bac le feidhmiú shaoirse na bunaíochta agus saorsholáthair seirbhísí laistigh den mhargadh inmheánach ós rud é gurb ísle a bheadh costais mhaoiniúcháin mura mbeadh difríochtaí den sórt sin idir cleachtais Ballstát. (4) Féadfaidh difríochtaí idir rialacha náisiúnta réitigh i mBallstáit éagsúla agus na cleachtais riaracháin chomhfhreagracha costais níos airde iasachtaíochta a chur ar bhainc agus ar chustaiméirí, agus sin i ngeall ar a n-áit bhunaíochta amháin, beag beann ar a bhfíoracmhainn creidmheasa. Ina theannta sin, is airde na rátaí iasachtaíochta a ghearrtar ar chustaiméirí banci roinnt Ballstát ná na rátaí a ghearrtar ar chustaiméirí banc i mBallstáit eile, beag beann ar a n-acmhainn creidmheasa. (5) Bhain an Chomhairle Eorpach de thátal an 18 Deireadh Fómhair 2012“I bhfianaise na ndúshlán bunúsach atá roimpi, ní mór an tAontas Eacnamaíoch agus Airgeadaíochta a neartú chun leas eacnamaíoch agus sóisialta, chomh maith le cobhsaíocht agus rathúnas marthanach a áirithiú” agus “ba cheart go dtógfadh an próiseas i dtreo aontas eacnamaíoch agus airgeadaíochta níos doimhne ar chreat institiúideach dlíthiúil an Aontais agus a bheith ina phríomhthréith ann oscailteacht agus trédhearcacht i leith Ballstát nach é an euro a n-airgeadra agus urraim do shláine an mhargaidh inmheánaigh”. Chun na críche sin, bunaítear aontas baincéireachta, faoina bhfuil taca curtha ag leabhar rialacha aonair cuimsitheach agus mionsonraithe le haghaidh seirbhísí airgeadais don mhargadh inmheánach ina iomláine. Is é is príomhthréith sa phróiseas i leith aontas baincéireachta a bhunú oscailteacht agus trédhearcacht i leith Ballstát neamh-rannpháirteach agus meas ar shláine an mhargaidh inmheánaigh. De bharr an méid seo a leanas: ▼C1 (6) Ina rún an 7 Iúil 2010 ina raibh moltaí don Choimisiún um Bainistíocht Géarchéime Trasteorann san Earnáil Baincéireachta, d'iarr Parlaimint na hEorpa ar an gCoimisiún teachtaireacht a thíolacadh “ar bhonn Airteagal 50 agus Airteagal 114 den Chonradh ar Fheidhmiú an Aontais Eorpaigh, togra reachtacha amháin nó níos mó a bhaineann le creatlach AE chun géarchéimeanna a bhainistiú, ciste cobhsaíochta airgeadais AE, agus aonad réitigh” agus, ina rún an 20 Samhain 2012 ina raibh moltaí don Choimisiún maidir le tuarascáil Uachtaráin na Comhairle Eorpaí, an Choimisiúin Eorpaigh, an Bhainc Cheannais Eorpaigh agus Ghrúpa an Euro “I dTreo fíor- Aontas Eacnamaíoch agus Airgeadaíochta”, luadh “go raibh briseadh suas lúb an aiseolais dhiúltaigh idir ceannasaigh, bainc agus an fíorgheilleagar sár-riachtanach d'fheidhmiú rianúil AEA”, leagadh béim “ar an ngéarghá le bearta breise agus forleithne chun an ghéarchéim san earnáil bhaincéireachta a réiteach” agus chun “aontas baincéireachta Eorpach atá i bhfeidhm go hiomlán a réadú;” agus a áirithiú “an margadh inmheánach do sheirbhísí airgeadais agus do shaorghluaiseacht chaipitil a bheith ag feidhmiú i gceart agus go leanúnach”. ▼B (7) Mar chéad chéim i dtreo aontais bhaincéireachta tá an sásra maoirseachta aonair arna bhunú le Rialachán (AE) Uimh 1024/2013 ( 4 ) (“SMA”) le háirithiú go gcuirfear beartas an Aontais a bhaineann le maoirseacht stuama ar institiúidí creidmheasa i bhfeidhm ar shlí chomhleanúnach agus éifeachtach, go gcuirfear an leabhar rialacha aonair do sheirbhísí airgeadais i bhfeidhm sa tslí chéanna le hinstitiúidí creidmheasa sna Ballstáit sin atá sa limistéar euro agus sna Ballstáit sin nach bhfuil sa limistéar euro a roghnóidh páirt a ghlacadh i SRA (na “Ballstáit rannpháirteacha”), agus go mbeidh na hinstitiúidí creidmheasa sin faoi réir maoirseachta den chaighdeán is airde. (8) Is ionstraim riachtanach iad sásraí réitigh níos éifeachtaí chun damáistí a bhí mar thoradh ar chliseadh banc san am atá caite a sheachaint. (9) A fhad is de chineál náisiúnta a bheidh rialacha, cleachtais agus cineálacha cur chuige réitigh ó thaobh comhroinnte ualaigh, agus a fhad a bheidh na hacmhainní airgeadais a theastaíonn chun réiteach a chistiú á gcruinniú agus á gcaitheamh ar an leibhéal náisiúnta, leanfaidh an margadh inmheánach de bheith ilroinnte. Ina theannta sin, tá dreasachtaí tréana ag maoirseoirí náisiúnta an tionchar a d'fhéadfadh a bheith ag géarchéimeanna baincéireachta ar an ngeilleagar náisiúnta a mhaolú trí ghníomhú go haontaobhach chun oibríochtaí baincéireachta a imfhálú, mar shampla trí aistrithe agus iasachtaí laistigh de ghrúpaí a theorannú, nó trí cheanglais leachtachta agus chaipitil níos airde a fhorchur ar fhochuideachtaí de chuid máthairghnóthas ina ndlínse a bhféadfadh a bheith ag cliseadh orthu. Cuireann sin srian ar ghníomhaíochtaí trasteorann bancagus dá thoradh sin cuirtear bacainní le feidhmiú saoirsí bunúsacha agus déantar an iomaíocht sa mhargadh inmheánach a shaobhadh. Féadfar le saincheisteanna achrannacha baile-óstacha, cé go dtugtar aghaidh orthu i gcomhthéacs SMA agus Threoir 2014/59/AE ó Pharlaimint na hEorpa agus ón gComhairle ( 5 ), éifeachtúlacht a laghdú go fóill i bpróisis réitigh trasteorann. (10) Chun aghaidh a thabhairt ar na saincheisteanna sin, ba ghá géarú ar chomhtháthú an chreata réitigh d'institiúidí creidmheasa agus do ghnólachtaí infheistíochta (“institiúidí”) chun an tAontas a neartú, cobhsaíocht airgeadais a athbhunú agus an bunús le haghaidh téarnaimh eacnamaíoch a leagan. Is céim shuntasach i dtreo comhchuibhiú na rialacha maidir le réiteach banc ar fud an Aontais í Treoir 2014/59/EU agus foráiltear léi do chomhar idir údaráis réitigh agus iad ag plé le cliseadh banc trasteorann. Bunaítear leis an Treoir sin, áfach, rialacha íosta um chomhchuibhiú agus ní leanfaidh lárnú cinnteoireachta i réimse an réitigh aisti. Go bunúsach, déantar léi uirlisí comhchoiteanna réitigh agus cumhachtaí réitigh a chur ar fáil d'údaráis náisiúnta gach Ballstáit, ach fágtar faoi na húdaráis náisiúnta cur i bhfeidhm na n-uirlisí agus úsáid socruithe náisiúnta um maoiniú chun tacú le nósanna imeachta réitigh. Áirithíonn sé seo go mbeidh na huirlisí ag údaráis chun idirghabháil a dhéanamh luath agus tapa a dhóthain in institiúid lochtach nó institiúid a bhfuil ag cliseadh uirthi chun leanúnachas feidhmeanna airgeadais agus eacnamaíocha criticiúla na hinstitiúide a áirithiú agus tionchar a bheadh ag cliseadh institiúide ar an ngeilleagar agus ar an gcóras airgeadais a íoslaghdú. Cé go dtugann sí cúraimí rialála agus idirghabhála don Údarás Maoirseachta Eorpach (an tÚdarás Baincéireachta Eorpach) (“ÚBE”), arna bhunú le Rialachán (AE) Uimh 1093/2010 ó Pharlaimint na hEorpa agus ón gComhairle ( 6 ), ní chuireann Treoir 2014/59/EU cosc iomlán ar na Ballstáit cinntí a dhéanamh ar bhonn leithligh agus ar bhealach a d'fhéadfadh a bheith neamhréireach maidir le réiteach grúpa trasteorann a d'fhéadfadh difear a dhéanamh do chostais iomlána réitigh. Ina theannta sin, ós rud é go ndéanann an Treoir sin foráil maidir le socruithe náisiúnta um maoiniú, ní leor an laghdú a dhéanann sí ar spleáchas na mbanc ar thacaíocht ó na buiséid náisiúnta ná ní chuireann sí cosc iomlán ar chineálacha éagsúla cur chuige a bheith ag na Ballstáit i leith úsáid na socruithe um maoiniú. (11) Le haghaidh Ballstát rannpháirteach, i gcomhthéacs an tSásra Réitigh Aonair (SRA), bunaítear cumhacht láraithe réitigh agus cuirtear de chúram í ar an mBord Réitigh Aonair arna bhunú i gcomhréir leis an Rialachán seo (“an Bord”) agus ar na húdaráis réitigh náisiúnta. Is cuid dhílis an bunú sin den phróiseas comhchuibhithe i réimse an réitigh a oibrítear le Treoir 2014/59/AE agus leis an tacar d'fhorálacha aonfhoirmeacha maidir le réiteach a leagtar síos sa Rialachán seo. Feabhsófar cur i bhfeidhm aonfhoirmeach an réimis réitigh sna Ballstáit rannpháirteacha mar thoradh ar é a bheith de chúram ar údarás lárnach amhail an Bord. Ina theannta sin, tá SRA fite fuaite le próiseas an chomhchuibhithe i réimse na maoirseachta stuama, a cuireadh i gcrích trí bhunú ÚBE, an leabhair rialacha aonair maidir le maoirseacht stuama (Rialachán (AE) Uimh. 575/2013 ó Pharlaimint na hEorpa agus ón gComhairle ( 7 ) agus Treoir 2013/36/AE ó Pharlaimint na hEorpa agus ón gComhairle ( 8 )), agus, sna Ballstáit rannpháirteacha, bunú SMA ar a gcuirtear de chúram cur i bhfeidhm rialacha maoirseachta stuama an Aontais. Is ionann maoirseacht agus réiteach agus dhá ghné chomhlántacha de bhunú an mhargaidh inmheánaigh le haghaidh seirbhísí airgeadais agus is féidir glacadh leis go bhfuil a gcur i bhfeidhm ar an leibhéal céanna spleách go frithpháirteach. (12) D'fhonn an margadh inmheánach i seirbhísí airgeadais a thabhairt chun críche, tá sé sár-riachtanach a áirithiú go mbeidh cinntí éifeachtacha maidir le réiteach banc a bhfuil ag cliseadh orthu laistigh den Aontas, lena n-áirítear cinntí maidir le cistiú a chruinnítear ar leibhéal an Aontais. Laistigh den mhargadh inmheanach, d'fhéadfadh cliseadh banc i mBallstát amháin tionchar a imirt ar chobhsaíocht mhargaí airgeadais an Aontais ina iomláine. Trí rialacha éifeachtacha, aonfhoirmeacha réitigh agus coinníollacha comhionanna maidir le maoiniú réitigh a áirithiú ar fud na mBallstát uile, ní hamháin go ndéanfar leas na mBallstát ina bhfeidhmíonn bainc ach déanfar leas gach Ballstáit go ginearálta mar bhealach chun cothromaíocht iomaíochais a áirithiú agus le feabhas a chur ar fheidhmiú an mhargaidh inmheánaigh. Tá dlúthnasc ag córais bhaincéireachta le chéile sa mhargadh inmheánach, is grúpaí idirnáisiúnta iad grúpaí bainc, agus tá céatadán ard sócmhainní eachtracha ag bainc. De cheal SRA, ba mhóide an drochéifeacht shistéamach a bheadh ag géarchéimeanna banc i mBallstáit atá páirteach i SMA nó i mBallstáit nach bhfuil páirteach ann. Le bunú SRA, áiritheofar cur chuige neodrach maidir le déileáil le bainc atá ag cliseadh agus, dá bhrí sin, méadófar leis cobhsaíocht bhainc na mBallstát rannpháirteach agus cuirfear cosc leis ar leathnú géarchéimeanna chuig tíortha nach bhfuil páirteach ann, agus ar an dóigh sin éascófar feidhmiú an mhargaidh inmheánaigh ina iomláine. Ba cheart na sásraí do chomhoibriú maidir le hinstitiúidí a bunaíodh sna Ballstáit rannpháirteacha agus neamh-rannpháirteacha a bheith soiléir, agus níor cheart idirdhealú a dhéanamh ar Bhallstát nó ar ghrúpa Ballstát, go díreach nó go hindíreach, mar ionad do sheirbhísí airgeadais. (13) D'fhonn muinín agus creidiúnacht as earnáil na baincéireachta a chur ar ais, tá measúnacht clár comhardaithe cuimsitheach á déanamh faoi láthair ag an mBanc Ceannais Eorpach (BCE) ar na bainc uile ar a ndéantar maoirseacht dhíreach. Ba cheart go ndeimhneofaí le measúnú den sórt sin do na geallsealbhóirí uile go mbeidh bainc a rachaidh isteach i SMA agus, dá bhrí sin, a thagann faoi raon feidhme SRA, slán agus iontaofa go bunúsach. (14) I ndiaidh bhunú SMA le Rialachán (AE) Uimh. 1024/2013 ar dá bhun a dhéanann BCE nó na húdaráis inniúla náisiúnta faoi chuimsiú SMA maoirseacht lárnach ar bhainc sna Ballstáit rannpháirteacha, tá míréir ann idir an mhaoirseacht a dhéanann an tAontas ar na bainc sin agus ar an gcaoi a gcaitear leis na bainc sin ar an leibhéal náisiúnta sna nósanna imeachta réitigh de bhun Threoir 2014/59/AE ar a dtabharfar aghaidh le bunú SRA. (15) Ní bheidh feidhm ag an Rialachán seo ach amháin i leith na mbanc arb é a maoirseoir baile BCE nó an t-údarás inniúil náisiúnta sna Ballstáit arb é an euro a n-airgeadra nó sna Ballstáit nach é an euro a n-airgeadra atá tar éis dlúthchomhar a bhunú i gcomhréir le hAirteagal 7 de Rialachán (AE) Uimh. 1024/2013. Tá raon feidhme an Rialacháin seo nasctha le raon feidhme Rialachán (AE) Uimh. 1024/2013. Go deimhin, agus aird á tabhairt ar an leibhéal suntasach ina bhfuil na cúraimí maoirseachta a shanntar do SMA agus do réiteach gníomhaíochta fite fuaite, tá tábhacht bhunúsach le bunú córas láraithe maoirseachta, arna fheidhmiú faoi Airteagal 127(6) den Chonradh ar Fheidhmiú an Aontais Eorpaigh (CFAE) sa phróiseas comhchuibhithe réitigh do na Ballstáit rannpháirteacha. De bhrí gur airí sonrach atá ann go gcuirtear na heintitis a thagann faoi raon feidhme chur i bhfeidhm Rialachán (AE) Uimh. 1024/2013 faoi réir mhaoirseacht SMA, is i staid leithleach atá siad go hoibiachtúil chun críche réitigh, ar staid í ag a bhfuil saintréithe. Is gá bearta a ghlacadh chun SRA a bhunú do na Ballstáit uile a bheidh rannpháirteach i SMA chun feidhmiú cuí, cobhsaí an mhargaidh inmheánaigh a éascú. (16) Bíonn bainc i mBallstáit nach bhfuil i SMA faoi réir socruithe maoirseachta, réitigh agus tacaíochta airgeadais atá ag teacht le chéile ar an leibhéal náisiúnta, ach os a choinne sin bíonn bainc i mBallstáit atá rannpháirteach i SMA faoi réir shocruithe an Aontais i gcás maoirseachta agus socruithe náisiúnta a fhad a bhaineann le réiteach agus socruithe tacaíochta airgeadais. Ó tharla go ndéantar maoirseacht agus réiteach ar dhá leibhéal éagsúla laistigh de SMA, ní bheadh idirghabháil agus réiteach i leith banc sna Ballstáit atá rannpháirteach i SMA chomh gasta, chomh comhleanúnach ná chomh héifeachtach céanna agus a bheadh sé i gcás banc i mBallstáit nach bhfuil rannpháirteach i SMA. Dá bhrí sin, d'fhonn cothroime iomaíochta a áirithiú, is bunriachtanas é sásra réitigh láraithe do na bainc uile a fheidhmíonn sna Ballstáit atá rannpháirteach i SMA. (17) A fhad a bheidh maoirseacht á déanamh lasmuigh de SMA i mBallstát, ba cheart go leanfadh an Ballstát sin de bheith freagrach as iarmhairtí airgeadais maidir le cliseadh bainc. Dá bhrí sin, níor cheart go gcumhdódh SRA ach bainc agus institiúidí airgeadais atá bunaithe i mBallstáit ar rannpháirtithe iad i SMA agus atá faoi réir mhaoirseacht BCE agus na n-údarás náisiúnta faoi chuimsiú SMA. Níor cheart bainc atá bunaithe sna Ballstáit neamh-rannpháirteacha i SMA a bheith faoi réir SRA. Dá gcuirfí Ballstáit den sórt sin faoi réir SRA, bheadh na dreasachtaí contráilte acu. Go háirithe, d'fhéadfadh sé go n-éireodh maoirseoirí sna Ballstáit sin níos boige i leith banc ina ndlínse féin ráite nach orthusan a thitfeadh iomlán an riosca airgeadais a bhainfeadh le cliseadh. Dá bhrí sin, d'fhonn comhthreomhaireacht le SMA a áirithiú, ba cheart feidhm a bheith ag SRA maidir le gach Ballstát ar rannpháirtí é i SMA. Gach uair a thagann Ballstát isteach i SMA, ba cheart go dtiocfadh sé faoi réir SRA go huathoibríoch. D'fhéadfadh SRA an margadh inmheánach ina iomláine a chumhdach i ndeireadh thiar thall. (18) D'fhonn cothroime iomaíochta a áirithiú laistigh den mhargadh inmheánach ina iomláine, tá an Rialachán seo comhsheasmhach le Treoir 2014/59/AE. Dá bhrí sin, déanann sé rialacha agus prionsabail na Treorach sin a chur in oiriúint do shainiúlachtaí SRA, agus áirithíonn sé go mbeidh cistiú cuí ar fáil don dara ceann. Nuair a fheidhmíonn an Bord, an Chomhairle agus an Coimisiún na cumhachtaí a thugtar dóibh faoin Rialachán seo, ba cheart go mbeidís faoi réir gníomhartha tarmligthe, agus caighdeán teicniúil rialála agus cur chun feidhme, treoirlínte agus moltaí arna nglacadh ag ÚBE ar bhonn Airteagal 10 go hAirteagal 15 agus Airteagal 16 de Rialachán (AE) Uimh. 1093/2010 faoi seach laistigh de raon feidhme Threoir 2014/59/AE. Ba cheart don Bhord, don Chomhairle agus don Choimisiún, ina gcáil faoi seach, comhoibriú freisin le ÚBE, i gcomhréir le hAirteagal 25 agus le hAirteagal 30 den Rialachán (AE) Uimh. 1093/2010 agus freagairt d'iarrataí ar bhailiúchán faisnéise a bheidh dírithe chucu ag ÚBE, i gcomhréir le hAirteagal 35 den Rialachán sin. Meabhraítear, de réir na habairte deiridh d'Aithris 32 den Rialachán sin, “i gcásanna ina dtugann reachtaíocht ábhartha an Aontais lánrogha d'údaráis inniúla[…], ní féidir cinntí arna nglacadh ag an Údarás a chur in ionad fheidhmiú na lánrogha sin i gcomhréir le dlí an Aontais”. Ba cheart an prionsabal céanna a leathnú go dtí an Rialachán seo, agus na prionsabail atá cumhdaithe i ndlí príomha an Aontais á n-urramú aige. I bhfianaise na n-eilimintí tábhachtacha sin, ba cheart go mbeadh ÚBE ábalta a chúraimí a fheidhmiú go héifeachtach agus cóir chomhionann a aimsiú idir an Bord, an Chomhairle, an Coimisiún agus leis na húdaráis náisiúnta nuair a bheidh cúraimí comhchosúla á gcomhlíonadh. ▼C1 (19) Is eilimint riachtanach é ciste réitigh aonair (“Ciste”) nach bhfheidhmeodh SRA i gceart dá uireasa. Dá mba ar bhonn náisiúnta a leanfaí den chistiú a dhéanamh i gcónaí ar réiteach san fhadtéarma, ní bhrisfí an nasc idir ceannasaigh agus an earnáil baincéireachta go hiomlán, agus leanfadh infheisteoirí ar aghaidh ag bunú coinníollacha iasachtaíochta i gcomhréir le háit bhunaíochta na mbanc seachas lena gcreidiúnacht. Ba cheart an Ciste a bheith ina chuidiú le cleachtas aonfhoirmeach riaracháin a áirithiú ó thaobh réiteach a mhaoiniú agus ó thaobh cosc a chur ar theacht chun cinn bacainní le feidhmiú saoirsí bunúsacha nó saobhadh na hiomaíochta sa mhargadh inmheánach i ngeall ar chleachtais éagsúla náisiúnta. Ba cheart go maoineodh ranníocaíochtaí banc a cruinníodh ar an leibhéal náisiúnta an Ciste agus ba cheart é a chomhthiomsú ar leibhéal an Aontais i gcomhréir le comhaontú idir-rialtasach maidir le haistriú agus frithpháirtiú forásach na ranníocaíochtaí sin (an “Comhaontú”), agus ar an dóigh sin an chobhsaíocht airgeadais a mhéadú agus srian a chur leis an nasc idir an staid bhuiséadach a mheastar a bheith ag Ballstáit aonair agus costais cistiúcháin na mbanc agus na ngnólachtaí a fheidhmíonn sna Ballstáit sin. Chun an nasc sin a bhriseadh a thuilleadh, níor cheart go gcuirfeadh cinntí a ghlacfar laistigh de SRA isteach ar fhreagrachtaí buiséadacha na mBallstát. Maidir leis sin, níor cheart ach tacaíocht airgeadais phoiblí urghnách a mheas a bheith ina sárú ar cheannasacht bhuiséadach agus ar fhreagrachtaí buiséadacha na mBallstát. Go háirithe, níor cheart cinntí a cheanglaíonn úsáid an Chiste nó an scéim ráthaíochta taiscí a mheas a bheith ina sárú ar cheannasacht bhuiséadach nó ar fhreagrachtaí buiséadacha na mBallstát. ▼B (20) Bunaítear leis an Rialachán seo chomh maith le Treoir 2014/59/AE na módúlachtaí chun an Ciste a úsáid agus na critéir ghinearálta chun socrú agus ríomh ranníocaíochtaí ex-ante agus ex-post a chinneadh. Fanfaidh na Ballstáit rannpháirteacha inniúil chun na ranníocaíochtaí ó na heintitis atá lonnaithe ina gcríocha faoi seach a thobhach i gcomhréir le Treoir 2014/59/AE agus leis an Rialachán seo. Trí bhíthin an Chomhaontaithe, glacfaidh na Ballstáit rannpháirteacha an oibleagáid na ranníocaíochtaí a aistriú chuig an gCiste a chruinníonn siad ar an leibhéal náisiúnta i gcomhréir le Treoir 2014/59/AE agus leis an Rialachán seo. Ar feadh idirthréimhse, leithdháilfear na ranníocaíochtaí ar urranna éagsúla a fhreagraíonn do gach Ballstát rannpháirteach (urranna náisiúnta). Beidh na hurrannasin faoi réir cumaisc fhorásaigh ionas go scoirfidh siad de bheith ann ag deireadh na hidirthréimhse. Leagfar síos sa Chomhaontú na coinníollacha ar a gcomhaontóidh na páirtithe ann na ranníocaíochtaí a chruinníonn siad ar an leibhéal náisiúnta a aistriú chuig an gCiste agus na hurranna a chumasc go forásach. Beidh teacht i bhfeidhm an Chomhaontaithe riachtanach chun na ranníocaíochtaí arna gcruinniú ag na páirtithe a aistriú chuig hurranna náisiúnta an Chiste. Leagtar síos leis an Rialachán seo cumhachtaí an Bhoird chun an Ciste a úsáid agus a bhainistiú. Cinnteoidh an Comhaontú an chaoi ina bhféadfaidh an Bord na hurranna náisiúnta a chumasctar go forásach a dhiúscairt. (21) Ní féidir cur i bhfeidhm lárnach na rialacha maidir le réiteach d'institiúidí a leagtar síos i dTreoir 2014/59/AE a áirithiú ach amháin i gcás ina mbíonn na rialacha a rialaíonn bunú agus feidhmiú SRA infheidhme go díreach sna Ballstáit ionas nach mbainfear cialla éagsúla astu sna Ballstáit éagsúla. Ba cheart go dtabharfadh infheidhmeacht dhíreach den sórt sin buntáistí don mhargadh inmheánach ina iomláine mar go mbeidh sí ina cuidiú an iomaíocht chóir a áirithiú agus cosc a chur ar bhacainní le saorfheidhmiú saoirsí bunúsacha ní hamháin sna Ballstáit rannpháirteacha ach sa mhargadh inmheánach ina iomláine. (22) Amhail raon feidhme Rialachán (AE) Uimh1024/2013, ba cheart go gcumhdódh SRA na hinstitiúidí creidmheasa uile atá bunaithe i mBallstáit rannpháirteacha. Mar sin féin, ba cheart go bhféadfaí, faoi chuimsiú SRA, aon institiúid chreidmheasa de chuid Ballstáit rannpháirtigh a réiteach go díreach d'fhonn míréireachtaí laistigh den mhargadh inmheánach a sheachaint i ndáil leis an gcaoi a ndéileáiltear, le linn próisis réitigh, le hinstitiúidí agus creidiúnaithe a bhfuil ag cliseadh orthu. A mhéid a bheidh máthairghnóthais, gnólachtaí infheistíochta agus institiúidí airgeadais atá bunaithe sna Ballstáit rannpháirteacha ag teacht faoi mhaoirseacht chomhdhlúite BCE, ba cheart iad a theacht faoi raon feidhme SRA. Cé nach é BCE amháin a bheidh ag déanamh maoirseachta ar na hinstitiúidí sin, is é an t-aon mhaoirseoir amháin é a mbeidh osamharc aige ar an riosca a bhfuil grúpa agus, go hindíreach, baill aonair an ghrúpa, neamhchosanta air. Dá ndéanfaí eintitis atá faoi réir mhaoirseacht chomhdhlúite BCE a eisiamh ó raon feidhme SRA, ní fhéadfaí pleanáil a dhéanamh i leith réiteach grúpaí ná straitéis um réiteach grúpa a ghlacadh, agus d'fhágfaí gur lú an éifeachtacht a bheadh ag aon chinntí maidir le réiteach. (23) Laistigh de SRA, ba cheart cinntí a ghlacadh ar an leibhéal is iomchuí. Ba cheart don Bhord agus do na húdaráis réitigh náisiúnta na rialacha céanna ó thaobh ábhair de a chur i bhfeidhm nuair a ghlacfaidh siad cinntí faoin Rialachán seo. ▼C1 (24) Ós rud é nach bhféadfaidh ach institiúidí an Aontais comhbheartas réitigh an Aontais a bhunú agus ós rud é go bhfanann lamháil discréide i nglacadh gach scéime réitigh ar leith, tá sé riachtanach foráil a dhéanamh maidir le rannpháirtíocht leordhóthanach na Comhairle agus an Choimisiúin, mar institiúidí a fhéadfaidh cumhachtaí cur chun feidhme a fheidhmiú i gcomhréir le hAirteagal 291 CFAE. Ba cheart go bhfeidhmeodh an Coimisiún meastóireacht ar ghnéithe lánroghnacha na gcinntí a thógann an Bord. Ráite an tionchar suntasach a bhíonn ag na cinntí réitigh ar chobhsaíocht airgeadais na mBallstát agus ar an Aontas, mar sin, agus ar cheannasacht bhuiséadach na mBallstát chomh maith, tá sé tábhachtach go dtabharfar an chumhacht cur chun feidhme don Chomhairle chun cinntí áirithe a ghlacadh a bhaineann le réiteach. Dá bhrí sin, ba cheart go mbeadh sé faoin gComhairle, ar thogra ón gCoimisiún, rialú éifeachtach a fheidhmiú ar an meastóireacht ón mBord go bhfuil leas an phobail ann agus chun measúnú a dhéanamh ar aon athrú ábhartha ar mhéid an Chiste a bheidh le húsáid i ngníomhaíocht réitigh ar leith. Thairis sin, ba cheart go gcumhachtófaí don Choimisiún gníomhartha tarmligthe a ghlacadh chun na critéir bhreise nó na coinníollacha breise a shonrú a bheidh le cur i gcuntas ag an mBord i bhfeidhmiú a chumhachtaí éagsúla. Níor cheart go gcuirfeadh bronnadh cúraimí réitigh den sórt sin isteach ar shlí ar bith ar oibriú an mhargaidh inmheánaigh do sheirbhísí airgeadais. Dá bhrí sin, ba cheart do ÚBE a ról a choimeád ar bun agus a chumhachtaí agus a chúraimí atá ann cheana féin a choinneáil: ba cheart go ndéanfadh sé reachtaíocht an Aontais is infheidhme maidir leis na Ballstáit uile a fhorbairt, agus rannchuidiú leis, agus ba cheart go ndéanfadh sé cóineasú na gcleachtas réitigh ar fud an Aontais ina iomláine a fheabhsú. ▼B (25) D'fhonn comhsheasmhacht a áirithiú leis na prionsabail arna mbunú in Airteagal 3(3) de Threoir 2014/59/AE, ba cheart d'institiúidí an Aontais a áirithiú, agus na cúraimí a thugtar dóibh leis an Rialachán seo á bhfeidhmiú acu, go mbeidh socruithe eagrúcháin iomchuí i bhfeidhm. (26) Ba cheart go mbeadh BCE, ina cháil mar mhaoirseoir laistigh de SMA, agus an Bord, in ann a mheas an bhfuil ag cliseadh ar institiúid chreidmheasa nó an bhfuil an dóchúlacht ann go gclisfear uirthi agus cibé an bhfuil aon ionchas réasúnach ann go ndéanfadh aon ghníomh de chineál eile san earnáil phríobháideach nó aon ghníomh maoirseachta eile cosc a chur lena cliseadh laistigh de thréimhse ama réasúnach. Ba cheart don Bhord, má mheasann sé go gcomhlíontar na critéir uile a bhaineann le réitigh a spreagadh, an scéim réitigh a ghlacadh. Neartaítear leis an nós imeachta a bhaineann le glacadh na scéime réitigh, lena mbaineann an Chomhairle agus an Coimisiún, an neamhspleáchas oibríochta atá riachtanach don Bhord agus prionsabal tharmligean na gcumhachtaí chuig gníomhaireachtaí, arna léirmhíniú ag Cúirt Bhreithiúnais an Aontais Eorpaigh (“an Chúirt Bhreithiúnais”) á urramú san am céanna. Dá bhrí sin, foráiltear leis an Rialachán seo nach dtiocfaidh an scéim réitigh atá glactha ag an mBord i bhfeidhm ach amháin más rud é, nach mbeidh aon agóidí ón gComhairle nó ón gCoimisiún laistigh de thréimhse 24 huaire an chloig tar éis a glactha ag an mBord, nó má tá an scéim réitigh formheasta ag an gCoimisiún. Ba cheart na forais ar a bhféadfaidh an Chomhairle agóid a dhéanamh, ar thogra ón gCoimisiún, i gcoinne scéim réitigh an Bhoird a bheith teoranta go docht do leas an phobail a bheith ann agus do mhodhnuithe ábhartha ag an gCoimisiún ar mhéid úsáide an Chiste arna mholadh ag an mBord. Ba cheart go measfaí athrú de 5 % nó níos mó i méid an Chiste i gcomparáid le togra bunaidh an Bhoird a bheith ábhartha. Ba cheart don Chomhairle an togra ón gCoimisiún a fhormheas nó agóid a dhéanamh ina aghaidh gan é a leasú. Mar bhreathnóir ar chruinnithe an Bhoird, ba cheart don Choimisiúnar bhonn leanúnach a sheiceáil go gcomhlíonann an scéim réitigh arna glacadh ag an mBord an Rialachán seo go hiomlán, go gcothromaíonn sí go hiomchuí na cuspóirí agus na leasanna éagsúla i gceist, go n-urramaíonn sí leas an phobail agus go gcaomhnaítear sláine an mhargaidh inmheánaigh. Ós rud é go n-éilíonn an ghníomhaíocht réitigh próiseas cinnteoireachta an-tapa, ba cheart don Chomhairle agus don Choimisiún comhoibriú go dlúth le chéile agus níor cheart don Chomhairle an obair ullmhúcháin a bheidh déanta cheana féin ag an gCoimisiún a dhúbailt. Ba cheart don Bhord na húdaráis réitigh náisiúnta a threorú, agus ba cheart dóibhsean gach beart is gá a ghlacadh chun an scéim réitigh a chur chun feidhme. (27) Le scéim réitigh grúpa a tháirgeadh, ba cheart go n-éascófaí réiteach comhordaithe ar dóichí go dtabharfaidh sé an toradh is fearr d'eintitis uile de chuid grúpa. Ba cheart go mbeadh an chumhacht ag an mBord nó, i gcás inarb ábhartha, ag údaráis réitigh náisiúnta uirlis institiúid an droicheadbhainc a chur i bhfeidhm ar an leibhéal grúpa (a bhféadfaidh, i gcás inarb iomchuí, socruithe comhroinnte ualaigh a bheith i gceist léi) chun grúpa ina iomláine a chobhsú. D'fhéadfaí úinéireacht na bhfochuideachtaí a aistriú chuig an droichead-institiúid d'fhonn iad a dhíol ar aghaidh, bíodh sin mar phacáiste nó ina n-aonar, nuair is iomchuí na coinníollacha margaidh. Ina theannta sin, ba cheart go mbeadh an chumhacht ag an mBord nó, i gcás inarb ábhartha, ag an údarás réitigh náisiúnta, an uirlis fortharrthála a chur i bhfeidhm ar leibhéal an mháthairghnóthais. (28) Ba cheart go gcumhachtófaí don Bhord, go háirithe, cinntí a dhéanamh i ndáil le heintitis nó grúpaí suntasacha, le heintitis nó grúpaí ar a ndéanann BCE maoirseacht dhíreach nó grúpaí trasteorann. Ba cheart do na húdaráis réitigh náisiúnta cúnamh a thabhairt don Bhord réiteach a phleanáil agus cinntí maidir le réiteach a ullmhú. I gcás eintiteas agus grúpaí nach eintitis shuntasacha ná eintitis trasteorann iad ná nach grúpaí suntasacha ná grúpaí trasteorann iad, ba cheart do na húdaráis réitigh náisiúnta a bheith freagrach go háirithe as pleanáil réitigh, as meastóireacht ar inréiteacht, as baic ar inréiteacht a bhaint, as na bearta go bhfuil na húdaráis réitigh ina dteideal a ghlacadh le linn na hidirghabhála luaithe, agus as gníomhaíochtaí réitigh. Faoi imthosca áirithe, ba cheart do na húdaráis réitigh náisiúnta a gcúraimí a fheidhmiú ar bhonn an Rialacháin seo agus i gcomhréir leis agus na cumhachtaí a thugtar dóibh leis an dlí náisiúnta lena ndéantar Treoir 2014/59/AE a thrasuí á bhfeidhmiú acu agus i gcomhréir leis an dlí sin, sa mhéid nach bhfuil sé neamhréir leis an Rialachán seo. (29) Chun go bhfeidhmeoidh an margadh inmheánach go réidh, tá sé fíor-riachtanach feidhm a bheith ag na rialacha céanna maidir le gach gníomh réitigh, is cuma cé acu bearta iad a dhéanann na húdaráis réitigh faoi Threoir 2014/59/AE nó bearta a dhéantar faoi chuimsiú SRA. Ba cheart don Choimisiún na bearta sin a mheasúnú faoi Airteagal 107 CFAE. (30) I gcás ina mbeadh deonú cabhrach Stáit i gceist le gníomhaíocht réitigh de bhun Airteagal 107(1) CFAE nó mar chúnamh don Chiste, is féidir cinneadh réitigh a ghlacadh tar éis don Choimisiún cinneadh dearfach nó coinníollach maidir le comhoiriúnacht úsáid na cabhrach sin leis an margadh inmheánach a ghlacadh. Féadfaidh cinneadh an Choimisiúin maidir le cúnamh don Chiste coinníollacha, gealltanais nó geallúintí a fhorchur i leith an tairbhigh. Féadfar a áireamh sna coinníollacha a d'fhéadfadh an Coimisiún a fhorchur, ach gan a bheith teoranta dóibh, ceanglais chomhroinnte ualaigh, lena n-áirítear ceanglas go n-iompróidh cothromais agus ceanglais maidir le ranníocaíochtaí ag sealbhóirí caipitil hibride, sealbhóirí fofhiach agus creidiúnaithe sinsearacha caillteanais ar dtús, lena n-áirítear i gcomhréir le ceanglais Threoir 2014/59/AE; srianta ar dhíbhinní a íoc ar scaireanna nó ar chúpóin ar ionstraimí caipitil hibride, ar athcheannach scaireanna dílse nó ionstraimí caipitil hibride, nó ar idirbhearta bainistíochta caipitil; srianta ar éadálacha na ngeallta in aon ghnóthas trí aistriú sócmhainne nó scaire; toirmisc in aghaidh chleachtais tráchtála ionsaitheacha nó straitéisí nó tacaíocht fógraíochta ó chabhair phoiblí; ceanglais maidir le scaireanna margaidh, praghsáil, gnéithe táirge nó riachtanais eile iompair; ceanglais maidir le pleananna athstruchtúraithe; riachtanais rialachais; riachtanais tuairiscithe agus nochta, lena n-áirítear maidir le cloí le cibé coinníollacha a shonróidh an Coimisiún; ceanglais a bhaineann le díol an tairbhí nó a shócmhainní ina n-iomláine nó cuid díobh, a chearta agus a dhliteanas; ceanglais a bhaineann le leachtú an tairbhí. (31) D'fhonn a áirithiú go mbeidh an próiseas cinnteoireachta le linn réitigh go pras éifeachtúil, ba cheart gníomhaireacht ar leith de chuid an Aontais a bheith sa Bhord, gníomhaireacht a mbeadh struchtúr ar leith aici a bheadh in oiriúint dá chuid cúraimí agus nach mbeadh ar aon mhúnla le gníomhaireachtaí eile an Aontais. Ba cheart gach leas ábhartha sna próisis réitigh a chur i gcuntas go cuí agus comhdhéanamh an Bhoird á cheapadh. Agus misin an Bhoird á gcur san áireamh, ba cheart go gceapfaí misin an Bhoird, Cathaoirleach agus Leas-Chathaoirleach agus ceithre chomhalta lánaimseartha eile den Bhord ar bhonn fiúntais, scileanna, eolais ar chúrsaí baincéireachta agus airgeadais, agus ar bhonn taithí ábhartha a bhaineann le maoirseacht airgeadais agus le rialáil airgeadais agus le réiteach institiúidí. Ba cheart an Cathaoirleach, an Leas-Chathaoirleach agus ceithre chomhalta lánaimseartha eile den Bhord a roghnú ar bhonn nós imeachta roghnúcháin oscailte ar cheart go gcoimeádfaí Parlaimint na hEorpa agus an Chomhairle ar an eolas go cuí ina leith agus ar cheart prionsabal na cothromaíochta inscne, na taithí agus na cáilíochta a urramú leis. Ba cheart don Choimisiún gearrliosta na n-iarrthóirí do phoist Cathaoirleach, Leas-Chathaoirleach agus na ceithre chomhalta lánaimseartha eile den Bhord a chur ar fáil do choiste inniúil Pharlaimint na hEorpa. Ba cheart don Choimisiún togra i gcomhair cheapachán an Chathaoirligh, an Leas-Chathaoirligh agus na ceithre chomhalta lánaimseartha eile den Bhord a chur faoi bhráid Pharlaimint na hEorpa lena fhormheas. Tar éis do Pharlaimint na hEorpa an togra sin a fhormheas, ba cheart don Chomhairle cinneadh cur chun feidhme a ghlacadh chun an Cathaoirleach, an Leas-Chathaoirleach agus na ceithre chomhalta lánaimseartha eile den Bhord a cheapadh. (32) Ba cheart don Bhord feidhmiú i seisiúin feidhmiúcháin agus iomlánacha. Ina sheisiún feidhmiúcháin, ba cheart a bheith ann iad seo leanas: a Chathaoirleach, a cheithre chomhalta eile neamhspleácha lánaimseartha, ar cheart dóibh feidhmiú go neamhspleách agus go hoibiachtúil chun leasa an Aontais ina iomláine, chomh maith le breathnóirí buana arna gceapadh ag an gCoimisiún agus ag BCE. Agus réiteach institiúide nó grúpa atá bunaithe laistigh d'aon Bhallstát rannpháirteach á phlé aige, ba cheart don Bhord, sa seisiún feidhmiúcháin dó, fios a chur ar an mball arna cheapadh ag an mBallstát lena mbaineann a dhéanann ionadaíocht dá údarás réitigh náisiúnta agus ról a thabhairt dó sa phróiseas cinnteoireachta. Agus grúpa trasteorann á phlé, ba cheart fios a chur ar na baill arna gceapadh ag an mBallstát baile agus ag gach Ballstát aíochta lena mbaineann a dhéanann ionadaíocht ar na húdaráis réitigh náisiúnta ábhartha agus ról a thabhairt dóibh i bpróiseas cinnteoireachta sheisiúin feidhmiúcháin an Bhoird. (33) Ba cheart don Bhord, ina sheisiún feidhmiúcháin, na cinntí go léir a bhaineann le nós imeachta réitigh a ullmhú agus, a mhéid is mó is féidir, na cinntí sin a ghlacadh. Mar gheall ar nádúr institiúid shonrach na faisnéise atá sna pleananna réitigh, ba cheart don Bhord cinntí a bhaineann le dréachtú, meastóireacht, agus formheas na bpleananna réitigh a ghlacadh ina sheisiún feidhmiúcháin. Maidir le húsáid an Chiste, tá sé tábhachtach nach mbeidh aon bhuntáiste ceannródaí ann agus go ndéanfar faireachán ar eis-sreabhadh an Chiste. Chun cinnteoireacht chomhfhreagrach ag an mBord a áirithiú, nuair a cheanglófar gníomhaíocht réitigh os cionn thairseach EUR 5 000 000 000 , ba cheart go bhféadfadh aon chomhalta den choiste iomlánach, laistigh de spriocdháta docht, a iarraidh ar an seisiún iomlánach cinneadh a dhéanamh. I gcás ina mbeidh aon riosca, nó i bhfad níos lú riosca ná foirmeacha eile tacaíochta i gceist le tacaíocht leachtachta go háirithe i gcás síneadh gearrthéarma aonuaire ar chreidmheas le hinstitiúidí tuaslagacha i gcoinne comhthaobhachta leormhaithe d'ardcháilíocht, tá údar maith ann gan ach meáchan níos ísle de 0,5 a thabhairt d'fhoirm tacaíochta sin. A luaithe a shroichfidh glanúsáid charntha an Chiste sa 12 mhí roimhe sin as a chéile tairseach de EUR 5 000 000 000 sa bhliain, ba cheart don seisiún iomlánach cur i bhfeidhm na n-uirlisí réitigh a mheasúnú, lena n-áirítear úsáid an Chiste, agus ba cheart dó treoir a chur ar fáil ar cheart don seisiún feidhmiúcháin í a leanúint i gcinntí réitigh dá éis sin. Ba cheart do threoir don seisiún feidhmiúchán díriú, go háirithe, ar chur i bhfeidhm neamh-idirdhealaitheach na n-uirlisí réitigh a áirithiú, ar ídiú an Chiste a sheachaint agus idirdhealú iomchuí a dhéanamh idir leachtacht riosca nialasach nó leachtacht riosca íseal agus foirmeacha eile tacaíochta. (34) Ós rud é go n-athródh na rannpháirtithe i bpróiseas cinnteoireachta an Bhoird ina sheisiúin feidhmiúcháin ag brath ar an mBallstát ina n-oibreodh an institiúid nó an grúpa ábhartha, ba cheart do na rannpháirtithe buana a áirithiú go mbeadh na cinntí ar fud na bhfoirmíochtaí éagsúla de sheisiúin feidhmiúcháin an Bhoird comhleanúnach, iomchuí agus comhréireach. (35) Ba cheart go mbeadh an Bord ábalta cuireadh a thabhairt do bhreathnóirí go dtí a chruinnithe. Ba cheart bronnadh cúraimí réitigh ar an mBord a bheith comhsheasmhach le creat Chóras Eorpach na Maoirseachta Airgeadais (“CEMA”) agus a chuspóir bunúsach an leabhar rialacha aonair a fhorbairt agus cóineasú na gcleachtas maoirseachta agus réitigh ar fud an Aontais ina iomláine a fheabhsú. Go háirithe, ba cheart do ÚBE tionscnaimh a mheasúnú agus a chomhordú, i gcomhréir le Rialachán (AE) Uimh. 1093/2010, ar phleananna réitigh d'fhonn cóineasú a chur chun cinn sa réimse sin. Dá bhrí sin, mar riail ghinearálta, ba cheart don Bhord cuireadh a thabhairt i gcónaí do ÚBE nuair a phléifear nithe, a ndéantar, i gcomhréir le Treoir 2014/59/AE, ceangal a chur ar ÚBE caighdeáin theicniúla a fhorbairt nó treoirlínte a eisiúint ina leith. I gcás inarb iomchuí, féadfar cuireadh a thabhairt, do bhreathnóirí eile, amhail ionadaí de chuid an tSásra Eorpaigh um Chobhsaíocht (SEC), chun freastal ar chruinnithe an Bhoird. (36) Ba cheart go mbeadh na breathnóirí faoi réir na gceanglas rúndachta gairmiúla céanna agus atá comhaltaí agus foireann an Bhoird agus foireann a mhalartaítear leis na Ballstáit rannpháirteacha nó a thugann siad ar iasacht agus dualgais réitigh á gcur i gcrích acu. (37) Ba cheart go mbeadh an Bord ábalta foirne réitigh inmheánacha a bhunú ina mbeidh a fhoireann dhílis agus foireann na n-údarás réitigh náisiúnta, lena n-áirítear, i gcás inarb iomchuí, breathnóirí ó Bhallstát neamh-rannpháirteach. Ba cheart gur comhordaitheoirí a cheapfar as measc foireann shinsearach an Bhoird a bheidh i gceannas ar na foirne réitigh inmheánaigh sin, a bhféadfaí cuireadh a thabhairt dóibh mar bhreathnóirí chun páirt a ghlacadh i seisiúin feidhmiúcháin an Bhoird. (38) Déanfaidh an Bord agus údaráis réitigh agus údaráis inniúla na mBallstát neamh-rannpháirteacha meamraim tuisceana a thabhairt i gcrích ina mbeidh tuairisc i dtéarmaí ginearálta ar an gcaoi a ndéanfaidh siad comhar lena chéile i gcomhlíonadh a gcuid cúraimí faoi Threoir 2014/59/AE. D'fhéadfadh na meamraim tuisceana, inter alia, an comhairliúchán a bhaineann le cinntí an Bhoird a shoiléiriú ag a bhfuil éifeacht ar fhochuideachtaí arna mbunú nó ar bhrainsí arna lonnú sna Ballstáit neamh-rannpháirteacha, i gcás ina bhfuil an máthairghnóthas bunaithe i mBallstát rannpháirteach. Ba cheart na meamraim a athbhreithniú ar bhonn rialta. (39) Ba cheart don Bhord gníomhú go neamhspleách. Ba cheart go mbeadh an cumas aige déileáil le grúpaí móra agus gníomhú go tapa agus go neamhchlaonta. Ba cheart go n-áiritheodh an Bord go gcuirfear cobhsaíocht airgeadais náisiúnta, cobhsaíocht airgeadais an Aontais agus an margadh inmheánach i gcuntas go cuí. Ba cheart go mbeadh an saineolas is gá ar athstruchtúrú agus ar dhócmhainneacht banc ag comhaltaí an Bhoird. (40) Agus cinntí nó gníomhartha á ndéanamh i bhfeidhmiú na gcumhachtaí a thugtar leis an Rialachán seo, ba cheart aird chuí a thabhairt ar a thábhachtaí atá sé, ó thaobh an mhargaidh inmheánaigh de, go bhfeidhmeofar an ceart bunaíochta dá bhforáiltear i CFAE, agus, go háirithe, i gcás inar féidir é, ar na héifeachtaí ar an leanúint de ghníomhaíochtaí trasteorann. (41) I bhfianaise mhisin an Bhoird agus spriocanna an réitigh, ar cheann acu cosaint cistí poiblí, ba cheart feidhmiú SRA a mhaoiniú le ranníocaíochtaí institiúidí arna mbunú sna Ballstáit rannpháirteacha. (42) Ba cheart don Bhord, don Chomhairle i gcás inarb ábhartha, agus don Choimisiún áit na n-údarás réitigh náisiúnta arna n-ainmniú faoi Threoir 2014/59/AE a ghlacadh a fhad a bhaineann le gach gné den phróiseas cinnteoireachta maidir le réiteach. Ba cheart go leanfadh na húdaráis réitigh náisiúnta arna n-ainmniú faoin Treoir sin de bheith ag déanamh gníomhaíochtaí a bhaineann le cur chun feidhme scéimeanna réitigh atá glactha ag an mBord. D'fhonn an trédhearcacht agus rialú daonlathach a áirithiú agus d'fhonn cearta institiúidí an Aontais a chosaint, ba cheart gurb inchuntais an Bord chun Parlaimint na hEorpa agus na Comhairle as aon chinntí a dhéanfaidh sé ar bhonn an Rialacháin seo. Ar chúiseanna a bhaineann le trédhearcacht agus le rialú daonlathach, ba cheart cearta áirithe a bheith ag parlaimintí náisiúnta faisnéis a fháil faoi ghníomhaíochtaí an Bhoird agus dul i mbun idirphlé leis. (43) Ba cheart go mbeadh parlaimint náisiúnta Ballstáit rannpháirtigh nó an coiste inniúil di, a bheith ábalta iarraidh ar an gCathaoirleach páirt a ghlacadh i malartú tuairimí i ndáil le réiteach institiúidí sa Bhallstát sin le hionadaí de chuid an údaráis réitigh náisiúnta. Is iomchuí ról den sórt sin do pharlaimintí náisiúnta mar gheall ar an tionchar féideartha a fhéadfaidh a bheith le gníomhartha réitigh ar airgeadais phoiblí, ar institiúidí, ar a gcustaiméirí agus ar a bhfostaithe, agus na margaí sna Ballstáit rannpháirteacha. Ba cheart go bhfreagródh an Cathaoirleach agus na húdaráis réitigh náisiúnta go dearfach do na cuirí sin chun tuairimí a mhalartú leis na parlaimintí náisiúnta. (44) D'fhonn a áirithiú go mbeidh cur chuige aonfhoirmeach ann i leith institiúidí agus grúpaí ba cheart cumhacht a thabhairt don Bhord pleananna réitigh a dhréachtú d'institiúidí agus do ghrúpaí den sórt sin, tar éis dó dul i gcomhairle leis na húdaráis náisiúnta inniúla agus réitigh. Ba cheart gurb í an riail ghinearálta go n-ullmhaítear na pleananna réitigh grúpa don ghrúpa ina iomláine agus bearta a shainaithint i ndáil le máthairghnóthas chomh maith le gach fochuideachta aonair atá mar chuid de ghrúpa. Ba cheart struchtúr airgeadais, teicniúil agus gnó an ghrúpa ábhartha a chur i gcuntas sna pleananna réitigh grúpa. Má ullmhaítear pleananna réitigh aonair le haghaidh eintiteas is cuid de ghrúpa, ba cheart don Bhord, nó, i gcás inarb ábhartha, na húdaráis réitigh náisiúnta díriú ar bhaint amach, a mhéid is féidir, comhsheasmhacht le pleananna réitigh don chuid eile den ghrúpa. Ba cheart don Bhord nó, i gcás inarb ábhartha, na húdaráis réitigh náisiúnta na pleananna a réiteach agus aon athrú orthu a tharchur chuig an údarás inniúil, chun é a choinneáil go buan ar an eolas go hiomlán. Ba cheart don Bhord measúnú a dhéanamh ar inréiteacht institiúidí agus grúpaí, agus bearta a ghlacadh chun baic le hinréiteacht a bhaint, más ann dóibh. Ba cheart go gcuirfeadh an Bord ceanglas ar na húdaráis réitigh náisiúnta na bearta oiriúnacha sin a chur i bhfeidhm chun baic le hinréiteacht a bhaint féachaint comhleanúnachas agus inréiteacht na n-institiúidí lena mbaineann a áirithiú. Mar gheall ar íogaireacht na faisnéise atá iontu, ba cheart go mbeadh pleananna réitigh faoi réir na gceanglas maidir le rúndacht ghairmiúil a leagtar síos sa Rialachán seo. (45) Nuair a bheidh uirlisí réitigh á gcur i bhfeidhm agus cumhachtaí réitigh á bhfeidhmiú, ba cheart prionsabal na comhréireachta agus sonraí foirme dlíthiúla institiúide a chur i gcuntas. (46) Cuid riachtanach de réiteach éifeachtach a dhéanamh is ea pleanáil réitigh. Dá bhrí sin, ba cheart go mbeadh sé de chumhacht ag an mBord a cheangal go ndéanfar athruithe ar struchtúr agus ar eagrú institiúidí nó grúpaí d'fhonn bearta a ghlacadh atá riachtanach agus comhréireach chun baic ábhartha le húsáid uirlisí réitigh a laghdú nó a bhaint agus inréiteacht na n-eintiteas lena mbaineann a áirithiú. Ó tharla go bhféadfadh tábhacht shistéamach a bheith ag gach institiúid, tá sé sár-riachtanach d'fhonn cobhsaíocht airgeadais a chaomhnú, go bhféadfaidh an Bord, nó i gcás inarb ábhartha, na húdaráis réitigh náisiúnta aon institiúid a réiteach. D'fhonn urraim a thabhairt don cheart chun gnó a sheoladh a leagtar síos le hAirteagal 16 de Chairt um Chearta Bunúsacha an Aontais Eorpaigh (an “Chairt”), ba cheart discréid an Bhoird a bheith teoranta dá bhfuil riachtanach le simpliú a dhéanamh ar struchtúr agus ar oibríochtaí na hinstitiúide ar mhaithe lena dhéanamh níos inréitithe, agus ar mhaithe leis sin amháin. Ina theannta sin, ba cheart aon bhearta a fhorchuirtear chuige sin a bheith comhchuí le dlí an Aontais. Níor cheart aon bheart a bheith idirdhealaitheach, go díreach ná go hindíreach, ar fhorais a bhaineann le náisiúntacht, agus ba cheart go mbeadh údar leo ar an gcúis sháraitheach go bhfuil siad á seoladh ar son phobal-leas na cobhsaíochta airgeadais. D'fhonn a chinneadh an ar mhaithe le leas coiteann an phobail a rinneadh beart, ba cheart go bhféadfadh an Bord, ag gníomhú dó ar son leas coiteann an phobail, na cuspóirí réitigh a bhaint amach gan baic a bheith air ó thaobh chur i bhfeidhm na n-uirlisí réitigh ná a chumais na cumhachtaí a thugtar dó faoin Rialachán seo a fheidhmiú Ina theannta sin, níor cheart aon ghníomh dul thar an méid is lú a bhfuil gá leis chun na cuspóirí a bhaint amach. Agus na bearta a bheidh le déanamh á gcinneadh, ba cheart don Bhord nó, i gcás inarb infheidhme, do na húdaráis réitigh náisiúnta aird a thabhairt ar na réamhrabhaidh agus na moltaí ón mBord Eorpach um Riosca Sistéamach (“BERS”) a bunaíodh le Rialachán (AE) Uimh. 1092/2010 ó Pharlaimint na hEorpa agus ón gComhairle ( 9 ). (47) Ó tharla go bhféadfadh cineál sistéamach a bheith ag gach institiúid, tá sé sár-riachtanach, go mbeidh an Bord, i gcás inarb iomchuí i gcomhar leis na húdaráis réitigh náisiúnta, in ann pleananna réitigh a ghlacadh, inréiteacht aon institiúide agus grúpa a mheasúnú agus, i gcás inar gá, bearta a dhéanamh chun aghaidh a thabhairt ar bhaic ar inréiteacht aon institiúid sna Ballstáit rannpháirteacha nó iad a bhaint. Má chliseann ar institiúidí atá tábhachtach go córasach, lena n-áirítear iad siúd dá dtagraítear in Airteagal 131 de Threoir 2013/36/EU, d'fhéadfaidís a bheith ina riosca suntasach le feidhmiú na margaí airgeadais agus d'fhéadfadh go mbeadh tionchar diúltach ar chobhsaíocht airgeadais acu. Ba cheart don Bhord, gan dochar dá oibleagáid pleanáil don réiteach agus inréiteacht na n-institiúidí a mheasúnú faoi réir a chumhachtaí, agus a neamhspleáchais, cúram cuí a ghlacadh, mar ní tosaíochta, na pleananna réitigh a bhunú chomh maith leis an inréiteacht a mheasúnú agus gach gníomh is gá a dhéanamh chun aghaidh a thabhairt ar na baic ar inréiteacht na n-institiúidí sin ag a bhfuil tábhacht shistéamach nó iad a bhaint. (48) Ba cheart go mbeadh ar áireamh sna pleananna réitigh nósanna imeachta chun ionadaithe na bhfostaithe a chur ar an eolas agus dul i gcomhairle leo trí na próisis réitigh i gcás inarb iomchuí. I gcás inarb infheidhme, ba cheart go gcomhlíonfaí comhaontuithe comhchoiteanna, nó socruithe eile dá bhforáiltear leis na comhpháirtithe sóisialta, chomh maith le dlí an Aontais agus an dlí náisiúnta maidir le rannpháirtíocht na gceardchumann agus ionadaithe na n-oibrithe i bpróisis athstruchtúrú cuideachta sa mhéid sin. (49) I ndáil leis an oibleagáid chun pleananna réitigh a dhréachtú, ba cheart go ndéanfadh an Bord, nó, i gcás inarb ábhartha, na húdaráis réitigh náisiúnta, i gcomhthéacs pleananna réitigh agus nuair a bheidh na cumhachtaí agus na huirlisí atá ar fáil dóibh á n-úsáid acu, a chur i gcuntas an cineál gnó a dhéanann eintiteas, a struchtúr scairshealbhóireachta, a foirm dhlíthiúil, a próifíl riosca, a méid agus a stádas dlíthiúil agus a idirnascthacht le hinstitiúidí eile nó leis an gcóras airgeadais i gcoitinne, raon feidhme agus castacht a gníomhaíochtaí, an bhfuil sí ina comhalta de scéim chosanta institiúideach (SCI) nó córais eile dlúthpháirtíochta frithpháirtí comharchumainn, cibé acu an bhfeidhmíonn sé aon seirbhísí nó gníomhaíochtaí infheistíochta agus cibé acu ar dócha go mbeadh tionchar suntasach diúltach ag a mhainneachtain agus dá éis sin a fhoirceannadh faoi gháthimeachtaí dócmhainneachta ar mhargaí airgeadais, ar institiúidí eile, ar dhálaí maoinithe, nó ar an ngeilleagar is leithne, a chinntiú go gcuirfear an córas i bhfeidhm ar bhealach cuí agus comhréireach, agus go n-íoslaghdófar an t-ualach riaracháin a bhaineann le hoibleagáidí ullmhaithe do phlean réitigh. Cé go ndéanann na hinneachair agus an fhaisnéis a shonraítear i Roinn A den Iarscríbhinn a ghabhann le Treoir 2014/59/AE íoschaighdeán le haghaidh eintiteas ag a bhfuil ábharthacht shistéamach shoiléir a bhunú, ceadaítear ceanglais pleanála agus faisnéise réitigh éagsúla nó laghdaithe go suntasach a chur i bhfeidhm ar bhonn institiúide ar leith, agus ag minicíocht do nuashonruithe is ísle ná bliain amháin. D'fhéadfaí an plean réitigh a laghdú d'eintiteas beag ar bheagán idircheangailteachta agus castachta. Thairis sin, ba cheart an córas a chur i bhfeidhm ionas nach gcuirfí cobhsaíocht na margaí airgeadais i gcontúirt. Go háirithe, i gcásanna arb iad is príomhthréithe iontu fadhbanna níos leithne nó fiú amhras faoi athléimneacht go leor eintiteas, tá sé riachtanach an riosca aicídithe ó na bearta a rinneadh i ndáil le haon eintiteas aonair a mheas. (50) I gcás ina ndéanfar foráil le Treoir 2014/59/AE go bhféadfadh na húdaráis réitigh náisiúnta oibleagáidí simplithe nó tarscaoiltí a chur i bhfeidhm i ndáil leis an gceanglas pleananna réitigh a dhréachtú, ba cheart foráil a dhéanamh chun go bhféadfadh an Bord nó, i gcás inarb ábhartha, na húdaráis réitigh náisiúnta cur i bhfeidhm na n-oibleagáidí simplithe sin a údarú. (51) I gcomhréir le struchtúr caipitil eintiteas atá cleamhnaithe le comhlacht lárnach, chun críocha an Rialacháin seo, níor cheart go mbeadh sé d'oibleagáid ar an mBord nó, i gcás inarb ábhartha, ar na hinstitiúidí réitigh náisiúnta pleananna a réitigh ar leithligh a dhréachtú ar na forais amháin go bhfuil an comhlacht lárnach lena bhfuil na heintitis sin cleamhnaithe faoi mhaoirseacht dhíreach ó BCE. I gcás na bpleananna réitigh grúpa, ba cheart tionchar ionchasach an ghnímh réitigh sna Ballstáit go léir ina n-oibríonn an grúpa a chur i gcuntas go sonrach i ndréachtú na pleananna. (52) Ba cheart SRA a bhunú ar chreat Rialachán (AE) Uimh. 1024/2013 agus ar chreat Threoir 2014/59/AE. Dá bhrí sin, ba cheart a chumhachtú don Bhord idirghabháil a dhéanamh ag céim luath i gcás ina mbeidh staid airgeadais nó sócmhainneacht eintitis ag meathlú. Beidh an fhaisnéis a gheobhaidh an Bord ó na húdaráis réitigh náisiúnta nó ó BCE ag an gcéim sin sár-riachtanach ó thaobh cinneadh ar an mbeart a d'fhéadfadh sé a dhéanamh d'fhonn réiteach an eintitis lena mbaineann a ullmhú. (53) D'fhonn a áirithiú go ndéanfar beart réitigh nuair is gá, ba cheart don Bhord, i gcomhar le BCE nó leis an údarás inniúil náisiúnta ábhartha, géarfhaireachán a dhéanamh ar staid na n-eintiteas lena mbaineann agus ar an gcaoi a bhfuil na heintitis sin ag comhlíonadh aon bhirt luath-idirghabhála a rinneadh ina leith. Le linn cinneadh a dhéanamh cibé acu is féidir gníomhaíocht earnála príobháidí mainneachtain eintiteas a chosc laistigh de fhráma ama réasúnta, ba cheart don údarás iomchuí éifeachtacht na mbeart luath-idirghabhála a rinneadh laistigh de fhráma ama socraithe ag an údarás inniúil a chur i gcuntas. (54) Ba cheart don Bhord, do na húdaráis réitigh náisiúnta agus do na húdaráis inniúla, lena n-áirítear BCE, meamraim tuisceana a thabhairt i gcrích ina mbeidh tuairisc i dtéarmaí ginearálta ar an gcaoi a ndéanfaidh siad comhar lena chéile i gcomhlíonadh a gcuid cúraimí faoi seach faoi dhlí an Aontais. Ba cheart an meamram a athbhreithniú ar bhonn rialta. (55) Agus cinntí á ndéanamh nó gníomhaíochtaí á nglacadh, go háirithe maidir le heintitis atá bunaithe i mBallstáit rannpháirteacha agus i mBallstáit neamh-rannpháirteacha araon, ba cheart na héifeachtaí diúltacha ionchasacha ar na Ballstáit sin, amhail bagairtí ar chobhsaíocht airgeadais a margaí airgeadais, agus ar na heintitis atá bunaithe sna Ballstáit sin a chur san áireamh freisin. (56) D'fhonn cur isteach ar an margadh airgeadais agus ar an ngeilleagar a laghdú a oiread is féidir é, ba cheart an próiseas réitigh a chur i gcrích laistigh d'achar gearr ama. Ba cheart go dtabharfaí rochtain do thaisceoirí ar a laghad ar na taiscí ráthaithe chomh pras agus is féidir, agus in aon chás laistigh de na spriocdhátaí céanna amhail dá bhforáiltear i dTreoir 2014/49/AE ó Pharlaimint na hEorpa agus ón gComhairle ( 10 ). Ba cheart rochtain a bheith ag an gCoimisiún, ó thús deireadh an phróisis réitigh, ar aon fhaisnéis a measann sé gá a bheith léi chun cinneadh eolasach a dhéanamh sa phróiseas réitigh. (57) Ba cheart an cinneadh chun eintiteas a chur faoi réiteach a ghlacadh sula mbeidh eintiteas airgeadais dócmhainneach i gclár comhardaithe agus sula mbeidh gach cothromas díscithe go hiomlán. Ba cheart réiteach a thionscnamh tar éis an chinnidh go bhfuil ag cliseadh ar eintiteas nó gur dócha go gclisfidh air agus nach gcoiscfeadh aon bhearta earnála príobháidí malartacha an cliseadh sin laistigh de fhráma ama réasúnta. Toisc nach gcomhlíonann eintiteas na ceanglais maidir le húdarú níor cheart go dtabharfaí údar per se dul i mbun réitigh, go háirithe má leanann an t-eintiteas, nó más dócha go leanfaidh sé, de bheith inmharthana. Ba cheart go measfaí eintiteas a bheith ag cliseadh nó gur dócha go mbeidh sé ag cliseadh nuair a bheidh sé nó gur dócha go mbeidh sé go luath amach anseo ag sárú na gceanglas ar údarú leanúnach, nuair a bheidh sócmhainní an eintitis, nó ar dócha go luath amach anseo go mbeidh a shóchmhainní, níos lú ná a dhliteanais, nuair nach mbeidh an t-eintiteas, nó gur dócha go luath amach anseo nach mbeidh sé, ábalta a fhiacha a íoc nuair a bheidh siad dlite, nó nuair a éileoidh an t-eintiteas tacaíocht airgeadais urghnách phoiblí ach amháin sna himthosca áirithe a leagtar síos sa Rialachán seo. Níor cheart, per se, gur coinníoll a léiríonn go leordhóthanach nach bhfuil eintiteas, nó gur dócha nach mbeidh sé go luath amach anseo, ábalta a dhliteanas a íoc nuair a bheidh siad dlite an t-éileamh ar chúnamh leachtachta éigeandála ó bhanc ceannais. Dá ráthódh Stát an tsaoráid sin, bheadh eintiteas a fhaigheann rochtain ar shaoráid den sórt sin faoi réir rialacha Státchabhrach. Chun cobhsaíocht airgeadais a chaomhnú, go háirithe i gcás ganntanas leachtachta sistéamaí, níor cheart go ndúiseodh ráthaíochtaí Stáit ar shaoráidí leachtachta a chuireann bainc cheannais ar fáil nó ráthaíochtaí Stáit ar dhliteanais nua-eisithe chun suaitheadh tromchúiseach i ngeilleagar Ballstáit a leigheas an creat réitigh ar choinníoll go gcomhlíonfar roinnt coinníollacha. Go háirithe, ba cheart na bearta ráthaíocht Stáit a bheith formheasta faoi chreat cúnaimh Stáit agus níor cheart go mbeadh sé mar chuid de phacáiste cúnaimh níos mó, agus ba cheart go mbeadh úsáid na mbeart ráthaíochta teoranta go docht ó thaobh ama. Ba cheart ráthaíochtaí Ballstát d'éilimh chothromais a thoirmeasc. Nuair a chuirfidh Ballstát ráthaíocht ar fáil, ba cheart dó a áirithiú go dtabharfaidh an t-eintiteas luach saothair leordhóthanach don ráthaíocht. Ina theannta sin, níor cheart go ndúiseodh soláthar tacaíochta airgeadais phoiblí neamhghnách réiteach i gcás ina nglacfaidh Ballstát, mar bheart réamhchúraim, sciar cothromais in eintiteas, lena n-áirítear eintiteas atá ar úinéireacht phoiblí, a chomhlíonfaidh a riachtanais chaipitil. Féadfar gurb amhlaidh, mar shampla, i gcás ina gceanglófar ar eintiteas caipiteal nua a chruinniú de dheasca thoradh tástála struis bunaithe ar chnámha scéil nó ar fheidhmiú coibhéiseach arna seoladh ag údaráis mhacrastuamachta lena n-áirítear ceanglas atá chun cobhsaíocht airgeadais a chothabháil i gcomhthéacs géarchéime sistéamaí, ach nach mbeidh an t-eintiteas ábalta caipiteal a chruinniú go príobháideach i margaí. Níor cheart go measfaí go bhfuil eintiteas ag cliseadh, nó gur dócha go gclisfidh sé ar an mbonn amháin gur cuireadh tacaíocht airgeadais phoiblí urghnách ar fáil roimh theacht i bhfeidhm an Rialacháin seo. Ar deireadh, d'fhéadfadh sé gur Státchabhair de bhun an chreata Státchabhrach a bheadh i rochtain ar shaoráidí leachtachta lena n-áirítear cúnamh leachtachta éigeandála ó bhainc cheannais. (58) Dá ndéanfaí eintiteas a mbeadh ag cliseadh air a leachtú de réir gnáthimeachtaí dócmhainneachta d'fhéadfaí an chobhsaíocht airgeadais a chur i mbaol, d'fhéadfaí cur as do sholáthar seirbhísí riachtanacha, agus d'fhéadfaí difear a dhéanamh do chosaint taisceoirí. Sa chás sin is le leas an phobail é uirlisí réitigh a úsáid. Dá bhrí sin, ba cheart a bheith de chuspóir ag réiteach a dhéanamh leanúnachas seirbhísí riachtanacha a áirithiú, cobhsaíocht an chórais airgeadais a chaomhnú, baol morálta a laghdú trí spleáchas ar an tacaíocht airgeadais poiblí a thugtar d'eintitis a bhfuil ag cliseadh orthu a laghdú a oiread is féidir é, agus taisceoirí a chosaint. (59) Mar sin féin, ba cheart cuimhneamh ar eintiteas dócmhainneach a fhoirceannadh de réir gnáthimeachtaí dócmhainneachta sula ndéanfar cinneadh an t-eintiteas a chothabháil mar ghnóthas leantach. Ba cheart eintiteas dócmhainneach a chothabháil mar ghnóthas leantach chun críocha cobhsaíochta airgeadais, agus a oiread úsáide is féidir á baint as cistí príobháideacha. D'fhéadfaí sin a dhéanamh trína dhíol nó trína chumasc le ceannaitheoir de chuid na hearnála príobháidí, nó tar éis dhliteanais an eintitis a dhíluacháil nó tar éis a chuid fiachais a chomhshó ina cothromas chun athchaipitliú a chur i gcrích. (60) Nuair a bheidh cinntí á nglacadh nó á n-ullmhú a bhaineann le cumhachtaí réitigh, ba cheart don Bhord, don Chomhairle agus don Choimisiún a chinntiú go ndéanfar gníomhaíocht réitigh i gcomhréir le prionsabail áirithe, lena n-áirítear go iompróidh na scairshealbhóirí agus na creidiúnaithe sciar iomchuí de na caillteanais, gur cheart go ndéanfaí an lucht bainistíochta i bprionsabal a ionadú, go n-íoslaghdófar na costais a bhaineann le réiteach an eintitis, agus go gcaithfear le creidiúnaithe den aicme chéanna ar mhodh cothromasach. Go háirithe, i gcás ina gcaithfear le creidiúnaithe laistigh den aicme chéanna go héagsúil i gcomhthéacs gníomhaíochta réitigh, ba cheart údar maith a thabhairt do na hidirdhealuithe sin a ó thaobh leas an phobail agus níor cheart go mbeadh sé idirdhealaitheach go díreach ná go hindíreach ar fhorais náisiúntachta. (61) Ba cheart na srianta ar chearta scairshealbhóirí agus creidiúnaithe a bheith i gcomhréir le hAirteagal 52 den Chairt. Dá bhrí sin, níor cheart na huirlisí réitigh a chur i bhfeidhm ach maidir leis na heintitis sin a bhfuil ag cliseadh orthu nó is dóigh a chlisfidh, agus nuair is gá sin chun cuspóir na cobhsaíochta airgeadais a bhaint amach ar son an leasa choitinn. Go háirithe, ba cheart na huirlisí réitigh a úsáid i gcás nach féidir an t-eintiteas a fhoirceannadh de réir gnáthimeachtaí dócmhainneachta gan an córas airgeadais a dhíchobhsú agus i gcás ina bhfuil gá leis na bearta d'fhonn aistriú gasta agus leanúnachas feidhmeanna a bhfuil tábhacht shistéamach ag baint leo a áirithiú agus i gcás nach bhfuil aon dóchúlacht réasúnach ann go dtiocfar ar réiteach eile príobháideach, lena n-áirítear na scairshealbhóirí atá ann cheana nó aon tríú páirtí an caipiteal a mhéadú ar shlí a d'fhágfadh go bhféadfaí inmharthanacht iomlán an eintitis a athbhunú. (62) Níor cheart cur isteach ar cheart maoine a bheith díréireach. Dá thoradh sin, níor cheart gur mhó na caillteanais a thabhódh scairshealbhóirí agus creidiúnaithe ná na caillteanais a thabhóidís dá ndéanfaí an t-eintiteas a fhoirceannadh tráth déanta an chinnidh maidir le réiteach. I gcás páirtaistriú sócmhainní institiúide atá faoi réiteach chuig ceannaitheoir príobháideach nó chuig droichead-institiúid, ba cheart an chuid iarmharach den institiúid atá faoi réiteach a fhoirceannadh de réir gnáthimeachtaí dócmhainneachta. D'fhonn scairshealbhóirí agus creidiúnaithe an eintitis a chosaint le linn na n-imeachtaí foirceanta, ba cheart go mbeidís i dteideal chun íoc as a n-éilimh méid nach lú ná an méid a mheastar a ghnóthóidís a fháil, dá ndéanfaí an t-eintiteas ina iomláine a fhoirceannadh de réir gnáthimeachtaí dócmhainneachta. (63) Chun cearta na scairshealbhóirí agus na gcreidiúnaithe a chosaint, ba cheart oibleagáidí soiléire a leagan síos maidir le luacháil shócmhainní agus dhliteanais na hinstitiúide faoi réiteach agus, i gcás ina gceanglófar faoin Rialachán seo, luacháil na cóireála a gheobhadh scairshealbhóirí agus creidiúnaithe dá bhfoirceannfaí an t-eintiteas faoi ghnáthimeachtaí dócmhainneachta. Ba cheart go bhféadfaí tús a chur le luacháil go luath i gcéim na hidirghabhála. Sula ndéanfar aon ghníomhaíocht réitigh, ba cheart luacháil chothrom, stuama agus réadúil de shócmhainní agus de dhliteanais an eintitis a chur i gcrích. Níor cheart go mbeadh an luacháil sin faoi réir ceart achomhairc ach amháin in éineacht leis an gcinneadh réitigh. Ina theannta sin, i gcás ina gceanglófar sin faoin Rialachán seo, ba cheart comparáid ex-post idir an chóireáil a bheidh faighte ag scairshealbhóirí agus ag creidiúnaithe agus an chóireáil a gheobhaidís faoi ghnáthimeachtaí dócmhainneachta a chur i gcrích tar éis d'uirlisí réitigh a chur i bhfeidhm. Má chinntear go bhfuair scairshealbhóirí agus creidiúnaithe, chun a n-éilimh a íoc, níos lú ná an méid a gheobhaidís faoi ghnáthimeachtaí dócmhainneachta, ba cheart go mbeidís i dteideal go n-íocfaí an difríocht i gcás ina gceanglófar sin faoin Rialachán seo. Ba cheart go n-íocfadh an Ciste arna bhunú i gcomhréir leis an Rialachán seo an difríocht, más ann. (64) Tá sé tábhachtach caillteanais a aithint nuair a chliseann ar an eintiteas. Ba cheart go mbunófaí luacháil shócmhainní agus dhliteanais na n-eintiteas a bhfuil ag cliseadh orthu ar bhonn toimhdí cothroma, stuama agus réalaíocha an tráth a chuirfí na huirlisí réitigh i bhfeidhm. Níor cheart, áfach, go ndéanfadh staid airgeadais an eintitis difear do luach na ndliteanas sa luacháil. Ba cheart go bhféadfaí, ar chúiseanna práinne, go ndéanfadh an Bord luacháil thapa ar shócmhainní nó ar dhliteanais eintitis a bhfuil ag cliseadh air. Ba cheart go mbeadh an luacháil sin sealadach agus ba cheart go mbeadh feidhm aici go dtí go gcuirfí luacháil neamhspleách i gcrích. (65) D'fhonn a áirithiú go leanfaidh an próiseas réitigh de bheith oibiachtúil agus cinnte, is gá an t-ord a leagan síos inar cheart éilimh neamhurraithe creidiúnaithe ar institiúid atá faoi réiteach a dhíluacháil nó a chomhshó. D'fhonn srian a chur leis an riosca go dtabhóidh creidiúnaithe caillteanais is mó ná na caillteanais a thabhóidís dá ndéanfaí an institiúid a fhoirceannadh de réir gnáthimeachtaí dócmhainneachta, ba cheart an t-ord a leagfar síos a bheith infheidhme i ngnáthimeachtaí dócmhainneachta agus sa phróiseas díluachála nó comhshó faoi réiteach. D'éascódh sin praghsáil fiachais. (66) Ba cheart don Bhord cinneadh ar mhionsonraí na scéime réitigh. Sna huirlisí réitigh ábhartha ba cheart a bheith ar áireamh an uirlis díolacháin ghnó, an uirlis droichead-institiúide an uirlis fortharrthála, an uirlis deighilte sócmhainní, uirlisí a ndéantar foráil maidir leo freisin i dTreoir 2014/59/AE. Ba cheart go bhfágfadh an scéim go bhféadfaí a mheasúnú an bhfuil na coinníollacha maidir le díluacháil agus comhshó na n-ionstraimí caipitil á gcomhlíonadh. (67) Nuair a dhéanfaidh sé gníomhaíochtaí réitigh, ba cheart don Bhord na bearta dá bhforáiltear sna pleananna réitigh a chur i gcuntas agus a leanúint mura measúnóidh an Bord, agus imthosca an cháis á gcur i gcuntas, go mbainfear amach cuspóirí réitigh ar shlí níos éifeachtaí trí ghníomhaíochtaí a dhéanamh nach bhforáiltear sna pleananna réitigh sin. (68) Ba cheart go mbeadh ar áireamh sna huirlisí réitigh díol an ghnó nó scaireanna na hinstitiúide faoi réiteach, droichead-eintiteas a chur ar bun, na sócmhainní atá ag feidhmiú a scaradh ó shócmhainní lagaithe nó tearcfheidhmithe an eintitis atá ag cliseadh air, agus fortharrtháil scairshealbhóirí agus chreidiúnaithe an eintitis a bhfuil ag cliseadh air. (69) I gcás ina mbeidh na huirlisí réitigh úsáidte chun na seirbhísí nó gnó inmharthana an eintitis atá tábhachtach go sistéamach a aistriú chuig eintiteas slán, amhail ceannaitheoir ón earnáil phríobháideach nó droichead-eintiteas, ba cheart an chuid iarmharach den eintiteas a leachtú. (70) Ba cheart go gcumasódh an uirlis díolacháin ghnó go ndíolfaí an t-eintiteas nó codanna dá ghnó le ceannaitheoir amháin nó níos mó gan toiliú na scairshealbhóirí. (71) Aon ghlanfháltais ó aistriú sócmhainní nó dliteanas na hinstitiúide faoi réiteach nuair a chuirfear an uirlis díolacháin ghnó i bhfeidhm ba cheart go rachadh siad chun tairbhe don eintiteas a bheadh fágtha sna himeachtaí foirceanta. Aon ghlanfháltais ó aistriú ionstraimí úinéireachta arna n-eisiúint ag an institiúid faoi réiteach nuair a chuirfear an uirlis díolacháin ghnó i bhfeidhm ba cheart go rachadh siad chun tairbhe d'úinéirí na n-ionstraimí úinéireachta sin san eintiteas a bheadh fágtha sna himeachtaí foirceanta. Ba cheart fáltais a ríomh tar éis na gcostas a d'eascair ó cliseadh ar an eintiteas agus ón bpróiseas réitigh. (72) Ba cheart go gcumasódh an uirlis deighilte sócmhainní do na húdaráis sócmhainní, cearta nó dliteanais de chuid institiúide faoi réiteach a aistriú chuig meán eile. Níor cheart an uirlis sin a úsáid ach amháin in éineacht le huirlisí eile ionas nach mbeidh buntáiste míchuí san iomaíocht ag an eintiteas a bhfuil ag cliseadh air. (73) Ba cheart go n-íoslaghdódh córas éifeachtach réitigh na costais a iompraíonn an cáiníocóir de thoradh réiteach eintitis a bhfuil ag cliseadh air. Ina theannta sin, ba cheart go n-áiritheodh sé gur féidir eintitis chórasacha a réiteach gan an chobhsaíocht airgeadais a chur i mbaol. Baineann an uirlis fortharrthála an cuspóir sin amach trína áirithiú go mbainfidh caillteanais iomchuí do scairshealbhóirí agus do chreidiúnaithe an eintitis a bhfuil ag cliseadh air agus go n-iompróidh siad sciar iomchuí de na costais a eascraíonn ó chliseadh an eintitis. Tabharfaidh an uirlis fortharrthála dreasacht níos láidre do scairshealbhóirí agus do chreidiúnaithe eintitis chun faireachán a dhéanamh ar shláinte eintitis le linn gnáthimthosca. Comhlíonann seo moladh an Bhoird um Chobhsaíocht Airgeadais freisin, go n-áireofaí cumhachtaí díluachála reachtacha agus comhshó i gcreat réitigh mar rogha bhreise is féidir a úsáid in éineacht le huirlisí eile réitigh. (74) Chun a áirithiú go mbeidh an tsolúbhthacht is gá ann chun caillteanais a leithdháileadh ar chreidiúnaithe i réimse imthosca, is iomchuí go mbeidh an uirlis fortharrthála infheidhme i gcás inarb é an cuspóir an t-eintiteas a bhfuil ag cliseadh air a réiteach mar ghnóthas leantach má tá ionchas réalaíoch ann go bhféadfar inmharthanacht an eintitis a chur ar ais, agus i gcás ina ndéanfar seirbhísí a bhfuil tábhacht shistéamach ag baint leo a aistriú go droichead-eintiteas agus ina scoirfidh cuid iarmharach den eintiteas de bheith ag oibriú agus ina bhfoirceannfar í. (75) I gcás ina gcuirfear an uirlis fortharrthála i bhfeidhm leis an gcuspóir caipiteal an eintitis a bhfuil ag cliseadh air a athchur chun a chumasú dó leanúint de bheith ag oibriú mar ghnóthas leantach, ba cheart go mbeadh athchur an lucht bainistíochta ag gabháil leis an réiteach trí fhortharrtháil, ach amháin i gcás inarb iomchuí agus inar gá an lucht bainistíochta a choinneáil chun na cuspóirí réitigh a bhaint amach, agus athstruchtúrú an eintitis agus a ghníomhaíochtaí dá éis sin ar shlí a dhíreoidh ar na cúiseanna lena cliseadh. Ba cheart an t-athstruchtúrú sin a bhaint amach trí phlean atheagrucháin ghnó a chur chun feidhme. I gcás inarb infheidhme, ba cheart go mbeadh na pleananna sin i gcomhréir leis an bplean athstruchtúraithe a cheanglaítear ar an eintiteas a chur faoi bhráid an Choimisiúin faoi chreat Státchabhrach an Aontais. Go háirithe, i dteannta na mbeart atá dírithe ar athchóiriú inmharthanacht fhadtéarmach an eintitis, ba cheart go mbeadh ar áireamh sa phlean bearta lena dteorannaítear cabhair leis an gcomhroinnt ualaigh íosta, agus bearta lena dteorannaítear saobhadh iomaíochta. (76) Ní hiomchuí an uirlis fortharrthála a chur i bhfeidhm maidir le héilimh a mhéid a bheidh siad urraithe, comhthaobhaithe nó ráthaithe ar shlí eile. Chun a áirithiú, áfach, go mbeidh an uirlis fortharrthála éifeachtach agus go mbainfidh sí amach a cuspóirí, tá sé inmhianaithe gur féidir í a chur i bhfeidhm thar an réimse is fairsinge is féidir de dhliteanais neamhurraithe institiúide a bhfuil ag cliseadh uirthi agus is féidir. Dá ainneoin sin, is iomchuí cineálacha áirithe dliteanas neamhurraithe a eisiamh ó raon feidhme na huirlise fortharrthála. Chun sealbhóirí taiscí cumhdaithe a chosaint, níor cheart go gcuirfí an uirlis fortharrthála i bhfeidhm maidir leis na taiscí atá faoi chosaint faoi Threoir 2014/59/AE. Chun leanúnachas feidhmeanna criticiúla a áirithiú, níor cheart go mbeadh feidhm ag an uirlis fortharrthála maidir le dliteanais áirithe fhostaithe an eintitis a bhfuil ag cliseadh air, ná éilimh thráchtála a bhaineann le hearraí agus seirbhísí atá criticiúil chun go bhfeidhmeoidh an t-eintiteas go laethúil. Chun teidlíochtaí pinsin agus na méideanna pinsin atá dlite nó ag dul d'iontaobhais pinsean agus d'iontaobhaithe pinsean a chomhall, níor cheart go mbeadh an uirlis fortharrthála maidir le dliteanais an eintitis a bhfuil ag cliseadh air i leith scéime pinsin, ach amháin i gcás dliteanais sochair phinsin is inchurtha i leith luach saothair athraitheach nach n-eascraíonn ó chomhaontuithe cómhargála. Chun an riosca aicídithe sistéamach a laghdú, níor cheart go mbeadh feidhm ag an uirlis fortharrthála maidir le dliteanais a eascróidh as rannpháirtíocht i gcórais íocaíochta ag a bhfuil aibíocht iarmhair is lú ná seacht lá, nó dliteanais eintiteas, eintitis atá mar chuid den ghrúpa céanna, ag a bhfuil aibíocht tosaigh is lú ná seacht lá a eisiamh. (77) Ba cheart go bhféadfaí dliteanais a eisiamh nó a eisiamh go páirteach i roinnt imthosca lena n-áirítear i gcás nach féidir na dliteanais sin a fhortharrtháil laistigh de fhráma ama réasúnta, i gcás ina bhfuil an t-eisiamh fíor-riachtanach agus comhréireach chun leanúnachas feidhmeanna criticiúla agus línte gnó lárnacha a bhaint amach, nó i gcás go gcuirfeadh cur i bhfeidhm na huirlise fortharrthála maidir le dliteanais faoi deara go scriosfaí luach ionas go mbeadh caillteanais a iompróidh creidiúnaithe eile níos airde ná mura n-eisiafaí na dliteanais sin ó fhorrtharrtháil. Ba cheart go bhféadfaí freisin dliteanais a eisiamh nó a eisiamh go páirteach nuair is gá sin chun scaipeadh aicídithe agus éagobhsaíocht airgeadais a sheachaint a d'fhéadfadh a bheith ina chúis le suaitheadh tromchúiseach do gheilleagar Ballstáit. Nuair a bheidh na measúnuithe á gcur i gcrích, ba cheart don Bhord nó, i gcás inarb iomchuí, do na húdaráis réitigh náisiúnta breithniú a dhéanamh ar na hiarmhairtí ar fhortharrtháil fhéideartha dliteanas a eascraíonn as taiscí incháilithe i seilbh daoine nádúrtha agus micreafhiontair, fiontair bheaga agus mheánmhéide thar an leibhéal cumhdaigh dá bhforáiltear i dTreoir 2014/49/AE, a bhreithniú. (78) I gcás ina gcuirfear na heisiaimh sin i bhfeidhm, féadfar leibhéal dhíluacháil nó chomhshó na ndliteanas incháilithe eile a mhéadú chun na heisiaimh sin a chur i gcuntas faoi réir phrionsabal “creidiúnaí ar bith níos measa as ná faoi ghnáthnósanna imeachta dócmhainneachta” a bheith á urramú. I gcás nach féidir na caillteanais a phasáil chuig creidiúnaithe eile, féadfaidh an Ciste ranníocaíocht a dhéanamh leis an institiúid faoi réiteach faoi réir roinnt coinníollacha dochta lena n-áirítear an ceanglas go mbeidh caillteanais san iomlán nach lú ná 8 % de dhliteanais iomlána lena n-áirítear cistí dílse ionsúite cheana féin, agus go mbeidh an cistiú a chuir an Ciste ar fáil teoranta don 5 % is ísle de dhliteanais iomlána lena n-áirítear cistí dílse nó an modh atá ar fáil don Chiste agus an méid is féidir a chruinniú trí ranníocaíochtaí ex post laistigh de thrí bliana. (79) In imthosca neamhghnácha, i gcás ina mbeidh dliteanais eisiata agus ina mbeidh an Ciste úsáidte chun cur le fortharrtháil in ionad na ndliteanas sin suas go dtí an uasteorainn incheadaithe, ba cheart go bhféadfadh an Bord cistiú ó bhealaí malartacha cistiúcháin a lorg. (80) Ba cheart íosmhéid fortharrthála 8 % de dhliteanais iomlána dá dtagraítear sa Rialachán seo a ríomh bunaithe ar an luacháil a dhéantar i gcomhréir leis an Rialachán seo. Níor cheart caillteanais stairiúla a bheidh iompartha cheana féin ag scairshealbhóirí trí laghdú i gcistí dílse roimh an luacháil sin a áireamh sa chéatadán sin. (81) Ó tá cosaint na dtaisceoirí cumhdaithe ar cheann de na cuspóirí is tábhachtaí de réiteach, níor cheart go mbeadh taiscí cumhdaithe faoi réir fheidhmiú na huirlise fortharrthála. Is amhlaidh, áfach, a chuidíonn an scéim ráthaíochta taiscí leis an bpróiseas réitigh a chistiú, trí chaillteanais a iompar go feadh na nglanchaillteanas a bheadh uirthi a fhulaingt tar éis do thaisceoirí a chúiteamh i ngnáthimeachtaí dócmhainneachta. D'áiritheodh feidhmiú na gcumhachtaí fortharrthála go mbeadh rochtain i gcónaí ag taisceoirí ar a gcuid taiscí, agus is é sin an phríomhchúis ar bunaíodh na scéimeanna ráthaithe taiscí. Mura bhforáilfí do pháirteachas na scéimeanna sin sna cásanna sin b'ionann sin agus buntáiste neamhchóir maidir leis an gcuid eile de na creidiúnaithe a bheadh faoi réir fheidhmiú na gcumhachtaí ag an údarás réitigh. (82) I gcás go n-aistreofar taiscí chuig eintiteas eile i gcomhthéacs eintiteas a réiteach, níor cheart taisceoirí a bheith árachaithe thar an leibhéal cumhdaigh dá bhforáiltear i dTreoir 2014/49/AE. Dá bhrí sin, ba cheart éilimh maidir le taiscí atá fágtha san institiúid faoi réiteach a theorannú don difríocht idir na cistí a aistrítear agus an leibhéal cumhdaigh dá bhforáiltear i dTreoir 2014/49/AE. I gcás gur mó taiscí a aistrítear ná an leibhéal cumhdaigh, níor cheart go mbeadh aon éileamh ag an taisceoir i gcoinne na scéime ráthaíochta taiscí maidir le taiscí atá fágtha san institiúid faoi réiteach. (83) Ionas nach gcuirfidh eintitis struchtúr ar a gcuid dliteanas a bhacfadh éifeachtacht na huirlise fortharrthála, is iomchuí a shuíomh go gcomhlíonfadh na heintitis i gcónaí íosriachtanas le haghaidh cistí dílse agus dliteanais incháilithe a d'fhéadfadh a bheith faoi réir na huirlise fortharrthála, arna shloinneadh mar chéatadán de dhliteanais iomlána agus de chístí dílse an eintitis. (84) Ba cheart chur chuige ón mbarr anuas a ghlacadh nuair a chinnfear an riachtanas íosta i gcás cistí dílse agus dliteanas incháilithe laistigh de ghrúpa. Ba cheart go n-aithneofaí leis an gcur chuige sin go gcuirtear gníomhaíocht réitigh i bhfeidhm ar leibhéal an eintitis aonair dhlíthiúil, agus go bhfuil sé riachtanach go mbeidh cumas iompartha caillteanais lonnaithe san eintiteas laistigh den ghrúpa ina dtarlaíonn caillteanais, nó go mbeidh rochtain ag an gcumas ar an eintiteas. Chuige sin, ba cheart a áirithiú go ndáilfear cumas iompartha caillteanais laistigh de ghrúpa ar fud an ghrúpa i gcomhréir leis an leibhéal riosca ina eintitis dlíthiúla comhábhair. Ba cheart an ceanglas íosta do chistí dílse agus do dhliteanais incháilithe is gá le haghaidh gach fochuideachta aonair a mheasúnú ar leithligh. Ina theannta sin, ba cheart a áirithiú go mbeidh gach caipiteal agus dliteanas a chomhairtear i dtreo an cheanglais íosta chomhdhlúite do chistí dílse agus do dhliteanais incháilithe lonnaithe in eintitis inar dócha go dtarlóidh caillteanais, nó ina mbeidh siad ar fáil ar shlí eile chun caillteanais a iompar. Ba cheart go gceadódh an Rialachán seo réiteach dul isteach ilphointe nó dul isteach pointe aonair. Ba cheart go léireodh an t-íoscheanglas do chistí dílse agus dliteanais incháilithe straitéis réitigh is ábhartha do ghrúpa i gcomhréir leis an bplean réitigh. Go háirithe, ba cheart an t-íoscheanglas do chistí dílse agus dliteanais a cheangal ar an leibhéal iomchuí sa ghrúpa chun cur chuige dul isteach ilphointe nó dul isteach pointe aonair a léiriú, atá sa phlean réitigh agus á mheabhrú go bhféadfadh sé go mbeadh imthosca ina n-úsáidtear cur chuige éagsúil ón méid sin atá sa phlean toisc go gceadófaí, mar shampla, na cuspóirí réitigh a bhaint amach ar shlí níos éifeachtaí. I bhfianaise an méid sin, is cuma ar roghnaigh grúpa an cur chuige dul isteach ilphointe nó an cur chuige dul isteach pointe aonair, ba cheart go mbeadh ag gach eintiteas den ghrúpa am ar bith íoscheanglas do chistí dílse agus do dhliteanais incháilithe láidir chun an riosca aicídithe agus scaoill banc a sheachaint. (85) Ag brath ar imthosca an cháis ba cheart an modh is fearr réitigh a roghnú, agus chun na críche sin ba cheart gach uirlis réitigh dá bhforáiltear i dTreoir 2014/59/AE a chur ar fáil. Nuair a dhéanfar cinneadh ar an scéim réitigh, ba cheart don Bhord, don Chomhairle agus don Choimisiún faoi seach, a mhéid is féidir, an scéim is lú costas a roghnú don Chiste. (86) Le Treoir 2014/59/AE tugtar do na húdaráis réitigh náisiúnta an chumhacht ionstraimí caipitil a dhíluacháil agus a chomhshó, de bhrí go bhféadfaidh na coinníollacha chun ionstraimí caipitil a dhíluacháil agus a chomhshó a bheith mar an gcéanna leis na coinníollacha réitigh agus i gcás den sórt sin beidh measúnú le déanamh féachaint an bhfuil díluacháil agus comhshó na n-ionstraimí caipitil leordhóthanach ann féin le sláine airgeadais an eintitis lena mbaineann a athbhunú nó cibé an gá gníomhaíocht réitigh a dhéanamh freisin. De ghnáth úsáidfear í i gcomhthéacs an réitigh. Ba cheart go nglacfadh an Bord, faoi rialú an Choimisiúin nó, más iomchuí, na Comhairle, áit na n-údarás réitigh náisiúnta sa bhfeidhm sin freisin, agus dá bhrí sin ba cheart cumhachtú dóibh measúnú a dhéanamh i dtaobh an bhfuil na coinníollacha chun na hionstraimí caipitil a dhíluacháil agus a chomhshó á gcomhlíonadh agus cinneadh a dhéanamh maidir le heintiteas a chur faoi réiteach, má tá na ceanglais don réiteach á gcomhlíonadh freisin. (87) Ba cheart éifeachtacht agus aonfhoirmeacht beart réitigh a áirithiú sna Ballstáit rannpháirteacha uile. Chun na críche sin, i gcás nach mbeidh an t-údarás réitigh náisiúnta tar éis cinneadh ón mBord de bhun an Rialacháin seo a chur i bhfeidhm nó a chomhlíonadh, nó ina mbeidh sé tar éis é a chur i bhfeidhm ar shlí gur bagairt ar aon cheann de na cuspóirí réitigh nó ar chur i bhfeidhm éifeachtach na scéime réitigh, ba cheart go gcumhachtófaí don Bhord chun cearta, sócmhainní nó dliteanais shonraithe de chuid institiúide faoi réiteach a aistriú chuig duine eile, a cheangal go gcomhshófar ionstraimí fiachais ina mbeidh téarma conarthach chun comhshó a dhéanamh in imthosca áirithe nó aon ghníomhaíocht riachtanach a thugann aghaidh go suntasach ar an mbagairt ar an gcuspóir réitigh ábhartha a ghlacadh. Aon bheart a dhéanfadh údarás réitigh náisiúnta a chuirfeadh srian ar fheidhmiú chumhachtaí nó feidhmeanna an Bhoird nó a dhéanfadh difear dóibh, ba cheart iad a eisiamh. (88) Ba cheart do na heintitis, na comhlachtaí agus na húdaráis ábhartha a bheidh páirteach i gcur i bhfeidhm an Rialacháin seo comhoibriú le chéile i gcomhréir le dualgas an chomhair dhílis atá cumhdaithe sna Conarthaí. (89) D'fhonn feabhas a chur ar éifeachtacht SRA, ba cheart don Bhord oibriú i ndlúthchomhar le ÚBE sna himthosca uile. I gcás inarb iomchuí, ba cheart don Bhord oibriú i gcomhar freisin le BERS, leis an Údarás Maoirseachta Eorpach (an tÚdarás Eorpach um Árachas agus Pinsin Cheirde) (“EIOPA”) a bunaíodh le Rialachán (AE) Uimh. 1094/2010 ó Pharlaimint na hEorpa agus ón gComhairle ( 11 ), leis an Údarás Maoirseachta Eorpach (an tÚdarás Eorpach um Urrúis agus Margaí) (“ESMA”), a bunaíodh le Rialachán (AE) Uimh. 1095/2010 ó Pharlaimint na hEorpa agus ón gComhairle ( 12 ), agus leis na húdaráis eile arb éard atá iontu CEMA. Ina theannta sin, ba cheart don Bhord comhoibriú go dlúth le BCE agus le húdaráis eile a gcumhachtaítear dóibh maoirseacht a dhéanamh ar eintitis laistigh de SMA, go háirithe i gcás grúpaí atá faoi réir mhaoirseacht chomhdhlúite ag BCE. Chun próiseas réitigh na mbanc a bhfuil ag cliseadh orthu a bhainistiú go héifeachtach, ba cheart don Bhord comhoibriú go dlúth leis na húdaráis réitigh náisiúnta ar gach céim den phróiseas réitigh. Dá bhrí sin, tá an comhoibriú sin riachtanach ní hamháin chun cinntí réitigh ag an mBord a chur chun feidhme, ach ina theannta sin roimh ghlacadh aon chinneadh réitigh, ar chéim phleanáil an réitigh nó le linn céim na luath-idirghabhála. Ba cheart go bhféadfadh an Bord comhoibriú le húdaráis ábhartha réitigh, agus saoráidí a mhaoiníonn cúnamh airgeadais phoiblí díreach nó indíreach. (90) Nuair a bheidh uirlisí réitigh á gcur i bhfeidhm agus cumhachtaí réitigh á bhfeidhmiú, ba cheart don Bhord a threorú do na húdaráis réitigh náisiúnta a áirithiú go mbeidh ionadaithe fhostaithe an eintitis lena mbaineann ar an eolas agus, i gcás inarb iomchuí, go rachfar i gcomhairle leo, amhail dá bhforáiltear i dTreoir 2014/59/AE. (91) Ó ghlacann an Bord áit na n-údarás réitigh náisiúnta na mBallstát rannpháirteach ina gcinntí réitigh, ba cheart go nglacfadh an Bord áit na n-údarás sin chun comhoibriú le Ballstáit neamh-rannpháirteacha, lena n-áirítear sna coláistí réitigh amhail dá dtagraítear i dTreoir 2014/59/AE ó thaobh feidhmeanna réitigh freisin. (92) Ó oibríonn go leor institiúidí ní hamháin laistigh den Aontas, ach go hidirnáisiúnta, ní mór do shásra réitigh éifeachtach, prionsabail chomhoibrithe le húdaráis ábhartha an tríú tír a leagan amach. Aon tacaíocht a thugtar d'údaráis tríú tír, is i gcomhréir leis an gcreat dlí dá bhforáiltear le hAirteagal 88 de Threoir 2014/59/AE ba cheart í a thabhairt. Chun cur chuige comhtháite vis-à-vis tríú tíortha a áirithiú, ba cheart a sheachaint, a oiread is féidir, go nglacfar sna Ballstáit rannpháirteacha cinntí dibhéirseacha maidir le haitheantas imeachtaí réitigh a dhéantar i dtríú tíortha i ndáil le institiúidí nó le máthairghnóthais ag a bhfuil fochuideachtaí nó sócmhainní, cearta nó dliteanais eile atá lonnaithe sna Ballstáit rannpháirteacha. Ba cheart, mar sin, go gcumasófaí don Bhord moltaí ina leith sin a eisiúint. (93) D'fhonn a cúraimí a fheidhmiú go héifeachtach, ba cheart cumhachtaí iomchuí imscrúdaithe a bheith ag an mBord. Ba cheart go mbeadh sé ábalta gach faisnéis is gá a cheangal trí na húdaráis réitigh náisiúnta, nó go díreach, tar éis é a chur in iúl dóibh, agus imscrúduithe agus cigireachtaí ar an láthair a dhéanamh, i gcás inarb iomchuí i gcomhar leis na húdaráis inniúla náisiúnta, agus gach faisnéis atá ar fáil do BCE agus do na húdaráis inniúla náisiúnta a úsáid go hiomlán. I gcomhthéacs an réitigh, ba cheart go mbeadh cigireachtaí ar an láthair ar fáil don Bhord chun a áirithiú go nglacfar cinntí ar bhonn faisnéis lánchruinn agus chun faireachán éifeachtach a dhéanamh ar chur chun feidhme a bheith ag dhéanamh ag údaráis náisiúnta. (94) Chun a áirithiú go mbeidh rochtain ag an mBord ar gach faisnéis ábhartha, níor cheart go mbeadh na heintitis ábhartha agus a bhfostaithe nó tríú páirtithe lena mbeidh feidhmeanna nó gníomhaíochtaí eisfhoinsithe ag na heintitis lena mbaineann ceanglais na rúndachta gairmiúla a agairt chun cosc a chur ar nochtadh faisnéise don Bhord. Ag an am céanna, níor cheart go measfaí gur sárú ar cheanglais na rúndachta gairmiúla nochtadh na faisnéise sin don Bhord. (95) Chun a áirithiú go gcomhlíonfar cinntí arna nglacadh faoi chuimsiú chreat SRA, ba cheart fíneálacha comhréireacha athchomhairleacha a fhorchur i gcás sárú. Ba cheart an bord a bheith i dteideal fíneálacha nó íocaíochtaí pionóis tréimhsiúla a fhorchur ar ghnóthais i leith mainneachtain a chinntí a dhírítear chucu a chomhlíonadh. (96) I gcás ina sáróidh údarás réitigh náisiúnta rialacha SRA más rud é nach n-úsáideann sé na cumhachtaí arna dtabhairt dó faoin dlí náisiúnta chun treoir ón mBord a chur chun feidhme, d'fhéadfadh an Ballstát lena mbaineann a bheith faoi dhliteanas aon damáiste a dhéanfar do dhaoine aonair a shlánú, lena n-áirítear, i gcás inarb infheidhme, maidir leis an institiúid nó leis an ngrúpa faoi réiteach, nó aon chreidiúnaí d'aon chuid den eintiteas sin nó den ghrúpa sin in aon Bhallstát, i gcomhréir leis an gcásdlí ábhartha. (97) Chun a uathriail agus a neamhspleáchas iomlán a ráthú, ba cheart go mbeadh buiséad uathrialach le hioncam as ranníocaíochtaí éigeantacha ó na hinstitiúidí sna Ballstáit rannpháirteacha ag an mBord. Ba cheart rialacha iomchuí a leagan síos lena rialófar buiséad an Bhoird, ullmhú an bhuiséid, glacadh rialacha inmheánacha lena sonrófar an nós imeachta chun an buiséad a bhunú agus a chur chun feidhme, agus iniúchadh inmheánach agus seachtrach na gcuntas. (98) Ba cheart go mbeadh an Rialachán seo gan dochar do chumas na mBallstát táillí a thobhach chun costais riaracháin a n-údarás réitigh náisiúnta a chlúdach. (99) Tá na Ballstáit rannpháirteacha tar éis a chomhaontú go comhpháirteach chun a áirithiú go gcúiteofar Ballstát neamh-rannpháirteacha go pras agus le hús ar an méid a d'íoc Ballstát neamh-rannpháirteach in acmhainní dílse i leith aon chur i bhfeidhm de bhuiséad an Aontais chun dliteanais agus costais neamhchonarthacha a íoc a bhaineann leis sin i ndáil le comhlíonadh na gcúraimí faoin Rialachán seo. Tá na Ballstáit rannpháirteacha tar éis comhaontú a chur i gcrích chun an gealltanas sin a chur chun feidhme. (100) Tá imthosca ann ina bhféadfaidh éifeachtúlacht na n-uirlisí réitigh arna gcur i bhfeidhm a bheith ag brath ar chistiú gearrthéarmach a bheith ar fáil don eintiteas nó don droichead- eintiteas, ar ráthaíochtaí a sholáthar do cheannaitheoirí ionchasacha, nó ar sholáthar caipitil don droichead-eintiteas. D'ainneoin ról na mbanc ceannais i leachtacht a sholáthar don chóras airgeadais fiú i dtráthanna struis, tá sé tábhachtach, dá bhrí sin, ciste a bhunú chun a sheachaint nach ón mbuiséad náisiúnta a thiocfaidh na cistí a theastaíonn chun na gcríoch sin. Ba cheart gurbh é an tionscal airgeadais, ina iomláine, a mhaoineodh cobhsú an chórais airgeadais. (101) Is gá a áirithiú go mbeidh iomlán an Chiste ar fáil chun institiúidí a bhfuil ag cliseadh orthu a réiteach. Dá bhrí sin, níor cheart an Ciste a úsáid chun aon chríche eile seachas cur chun feidhme éifeachtúil uirlisí réitigh agus cumhachtaí réitigh. Ina theannta sin, níor cheart é a úsáid ach i gcomhréir leis na cuspóirí agus na prionsabail réitigh is infheidhme. Dá réir sin, ba cheart don Bhord a áirithiú gurb iad scairshealbhóirí agus creidiúnaithe na hinstitiúide faoi réiteach a iompróidh i dtús báire aon chaillteanais, costais nó aon speansais eile i dtaca le húsáid na n-uirlisí réitigh. Níor cheart don Chiste na caillteanais, na costais ná speansais eile a iompar ach amháin i gcás ina mbeidh na hacmhainní ó scairshealbhóirí agus ó chreidiúnaithe ídithe. (102) Mar phrionsabal, ba cheart ranníocaíochtaí a bhailiú ón tionscal roimh aon oibríocht réitigh agus go neamhspleách ar aon oibríocht réitigh. Nuair nach leor réamh-chistiú chun na caillteanais ná na costais arna dtabhú le húsáid an Chiste a chumhdach, ba cheart ranníocaíochtaí breise a thiomsú chun an costas nó an caillteanas breise a iompar. Thairis sin, ba cheart go mbeadh an Ciste in ann iasachtaí nó cineálacha eile tacaíochta a chonrú ó institiúidí airgeadais de chuid institiúidí nó ó thríú páirtithe eile i gcás nach mbeidh rochtain láithreach ar na ranníocaíochtaí ex-ante nó ex-post nó nach gcumhdófar leo na speanais arna dtabhú le húsáid an Chiste i ndáil le gníomhartha réitigh. (103) Chun íocaíochtaí dúbailte a sheachaint, ba cheart go mbeadh na Ballstáit ábalta acmhainní airgeadais atá ar fáil a úsáid a thig ó thobhaigh banc náisiúnta, ó chánacha nó ó ranníocaíochtaí réitigh a bunaíodh idir an 17 Meitheamh 2010 agus 2 Iúil 2014 chun críche na ranníocaíochtaí ex-ante. (104) Chun mais chriticiúil a bhaint amach agus chun éifeachtaí comhthimthriallacha a sheachaint, a tharlódh dá mbeadh ar an gCiste a bheith ag brath ar ranníocaíochtaí ex post amháin le linn géarchéime sistéamaí, ní foláir acmhainní airgeadais an Chiste atá ar fáil ex ante a bheith ar a laghad ar spriocleibhéal íosta áirithe. (105) Ba chóir leibhéal sprice an Chiste a bhunú mar chéatadán de mhéid taiscí cumhdaithe na n-institiúidí uile creidmheasa atá údaraithe sna Ballstáit rannpháirteacha. Ó ba thagarmharc ní ba leordhóthanaí, áfach, méid dhliteanais iomlána na n-institiúidí sin, agus feidhmeanna an Chiste á gcur san áireamh, ba cheart don Choimisiún a mheasúnú an bonn níos iomchuí taiscí cumhdaithe nó dliteanais iomlána agus más rud é gur cheart íosmhéid iomlán don Chiste a thabhairt isteach sa todhchaí, agus cothroime iomaíochta a chothabháil le Treoir 2014/59/AE. (106) Ba cheart tréimhse iomchuí a shocrú chun an spriocleibhéal a bhaint amach don Chiste. Mar sin féin, ba cheart go mbeadh an Bord in ann tréimhse na ranníocaíochta a choigeartú chun eisíocaíochtaí suntasacha arna ndéanamh as an gCiste a chur i gcuntas. (107) Tá áirithiú mhaoiniú éifeachtach agus leordhóthanach an chiste ríthábhachtach do chreidiúnacht SRA. Ba cheart go bhfeabhsófaí cumas an Bhoird chun modhanna malartacha cistiúcháin don Chiste a chonrú ar shlí a dhéanfaidh an costas cistiúcháin a bharrfheabhsú agus a chaomhnódh acmhainneacht creidmheasa an Chiste. Díreach tar éis theacht i bhfeidhm an Rialacháin seo, ba cheart go nglacfadh an Bord na bearta is gá i gcomhar leis na Ballstáit rannpháirteacha chun na slite agus na módúlachtaí iomchuí a fhorbairt lena gceadófaí cumas iasachtaíochta an Chiste a cheart a bheith i bhfeidhm faoi dháta chur i bhfeidhm an Rialacháin seo. (108) I gcás ina mbeidh socruithe náisiúnta um maoiniú réitigh bunaithe cheana féin ag na Ballstáit rannpháirteacha, ba cheart dóibh a bheith in ann foráil a dhéanamh go n-úsáidfidh na socruithe náisiúnta um maoiniú réitigh na hacmhainní airgeadais atá ar fáil dóibh, arna mbailiú ó eintitis roimhe sin trí bhíthin ranníocaíochtaí ex-ante, chun eintitis a chúiteamh i leith na ranníocaíochtaí ex ante ar cheart do na heintitis sin a íoc isteach sa Chiste. Ba cheart go mbeadh aiseag den sórt sin gan dochar d'oibleagáidí na mBallstát faoi Threoir 2014/49/AE. (109) D'fhonn a áirithiú go ndéanfar ríomh cothrom ar ranníocaíochtaí agus chun dreasachtaí a sholáthar le hoibriú faoi shamhail ina mbeidh níos lú riosca, ba cheart a chur i gcuntas i ranníocaíochtaí leis an gCiste an méid riosca a thabhóidh an institiúid creidmheasa i gcomhréir le Treoir 2014/59/AE agus leis na gníomhartha tarmligthe arna nglacadh dá bhun. (110) D'fhonn a áirithiú go roinnfear costais réitigh go cuí idir scéimeanna ráthaithe taiscí agus an Ciste, ba cheart go gceanglófar ar an scéim ráthaíochta taiscí lena mbeidh institiúid faoi réiteach cleamhnaithe, rannchuidiú níos mó ná méid na gcaillteanas a mbeadh uirthi a iompar dá ndéanfaí an t-eintiteas a fhoirceannadh faoi ghnáthimeachtaí dócmhainneachta. (111) Chun luach na méideanna atá sa Chiste a chosaint, ba cheart na méideanna sin a infheistiú i sócmhainní atá sábháilte a ndóthain, éagsúlaithe agus leachtach. (112) I gcás ina bhfoirceannfar dlúthchomhar idir BCE agus Ballstát rannpháirteach, nach bhfuil an euro mar airgeadra aige, i gcomhréir le hAirteagal 7 de Rialachán (AE) Uimh. 1024/2013, ba cheart deighilt chóir na ranníocaíochtaí carnacha ón mBallstát rannpháirteach a chinneadh agus leasanna an Bhallstáit rannpháirtigh lena mbaineann agus an Chiste á gcur i gcuntas. (113) Ba cheart go gcumhachtófaí don Choimisiún gníomhartha tarmligthe a ghlacadh i gcomhréir le hAirteagal 290 CFAE d'fhonn na rialacha maidir le ríomh an ráta úis atá le cur i bhfeidhm a chinneadh i gcás go ndéanfar cinneadh i ndáil le méideanna a mí-úsáideadh ón gCiste a aisghabháil agus chun na cearta ar dhea-riarachán agus ar rochtain ar dhoiciméid tairbhithe a ráthú i nósanna imeachta maidir le haisghabháil den sórt sin; cineál na ranníocaíochtaí leis an gCiste a chinneadh, agus na nithe ar ina leith a bheidh na ranníocaíochtaí dlite, agus an bealach ina ríomhfar méid na ranníocaíochtaí agus an bealach ina mbeidh siad le híoc;; rialacha maidir le clárú, cuntasaíocht, tuairisciú agus eile a shonrú chun a áirithiú go n-íocfar ranníocaíochtaí ina n-iomláine agus go tráthúil; na ranníocaíchtaí bliantúla is gá le caiteachas riaracháin an Bhoird a chumhdach, sula mbeidh sé oibríochtúil go hiomlán, a chinneadh, an córas ranníocaíochtaí a chinneadh d'institiúidí a bheidh údaraithe chun oibriú tar éis don Chiste a spriocleibhéal a bhaint amach; na critéir a chinneadh chun na ranníocaíochtaí a dhéanamh de réir a chéile; na critéir a chinneadh chun an líon blianta a chinneadh faoinar féidir an tréimhse tosaigh a fhadú chun an spriocleibhéal a shroicheadh; na critéir lena mbunaítear na ranníocaíochtaí bliantúla a chinneadh nuair a laghdóidh na hacmhainní airgeadais atá ar fáil don Chiste faoi bhun spriocleibhéil tar éis na tréimhse tosaigh; na bearta a chinneadh lena sonrófar na himthosca agus na coinníollacha faoina bhféadfar ranníocaíochtaí ex-post, a chur siar go sealadach i gcás institiúidí aonair; agus na rialacha mionsonraithe a chinneadh maidir le riar an Chiste agus na prionsabail ghinearálta agus na critéir dá straitéis infheistíochta. (114) Ba cheart don Chomhairle, laistigh de chreat na ngníomhartha tarmligthe arna nglacadh faoi Threoir 2014/59/AE, gníomhartha cur chun feidhme a ghlacadh chun cur i bhfeidhm mhodheolaíocht ríofa na ranníocaíochtaí aonair leis an gCiste a shonrú, chomh maith leis na módúlachtaí teicniúla chun cothrom-ranníocaíocht agus an ranníocaíocht riosca-choigeartaithe a ríomh. Ba cheart go n-áiritheodh an mhodheolaíocht sin go bhfuil na heilimintí cothroma agus riosca-choigeartaithe san fhoirmle chun ranníocaíochtaí aonair a ríomh go dtabharfar cuntas ar shlí atá i gcomhréir le prionsabail réitigh agus i gcomhréir leis na gníomhartha tarmligthe a glacadh de bhun Airteagal 103(7) de Threoir 2014/59/AE. Ba cheart go gcuirfeadh an mhodheolaíocht i gcuntas prionsabal na comhréireachta, gan struchtúir earnáil baincéireachta na mBallstát a shaobhadh. (115) Mar a léirítear i nDearbhú Uimh. 39 maidir le hAirteagal 290 CFAE, ba cheart don Choimisiún, i gcomhréir leis an gcleachtas bunaithe, le linn dréachtghníomhartha tarmligthe dá bhforáiltear sa Rialachán seo a ullmhú, leanúint de dhul i gcomhairle le saineolaithe arna gceapadh ag na Ballstáit. Tá sé an-tábhachtach freisin sa réimse sin go ndéanfaidh an Coimisiún, i gcás inarb ábhartha, comhairliúcháin iomchuí le linn a oibre ullmhúcháin le BCE agus leis an mBord ina réimsí inniúlachta. (116) Ba cheart go dtabharfaí fógra faoi ghníomhartha réitigh i gceart agus, faoi réir na n-eisceachtaí teoranta a leagtar síos sa Rialachán seo, go bpoibleofar iad. De bhrí gur dócha faisnéis a gheobhaidh an Bord, na húdaráis réitigh náisiúnta agus a gcomhairleoirí gairmiúla le linn an phróisis réitigh a bheith íogair, sula bpoibleofar an cinneadh réitigh, ba cheart an fhaisnéis sin a bheith faoi réir ag ceanglais na rúndachta gairmiúla. Is gá a chur san áireamh go bhféadfadh éifeachtaí forleathana a bheith ag faisnéis maidir le hinneachar agus sonraí pleananna réitigh iontu féin chomh maith le toradh aon mheasúnaithe ar na pleananna sin, go háirithe ar na gnóthais lena mbaineann. Ní mór a thoimhdiú go mbeidh éifeachtaí ar leasanna poiblí agus príobháideacha lena mbaineann an ngníomhaíocht ag aon fhaisnéis a sholáthrófar i leith cinnidh sula dtógfar é, bíodh sé i dtaobh an gcomhlíonfar na coinníollacha réitigh, i dtaobh uirlis shonrach nó aon ghníomhaíocht i rith na n-imeachtaí a úsáid. D'fhéadfadh, áfach, nár leor ach an fhaisnéis a bheith ann go bhfuil eintiteas sonrach á scrúdú ag an Bord agus na húdaráis réitigh náisiúnta chun éifeachtaí diúltacha a chur faoi deara don eintiteas sonrach sin á scrúdú ag an mBord agus ag na húdaráis náisiúnta réitigh. Is gá mar sin a áirithiú go mbeidh sásraí iomchuí chun rúndacht na faisnéise sin a chothabháil, amhail inneachar agus sonraí na bpleananna réitigh agus an toradh ar aon mheasúnacht a dhéanfar sa chomhthéacs sin. (117) Chun rúndacht obair an Bhoird a chaomhnú, ba cheart a chomhaltaí, agus a bhaill foirne, lena n-áirítear an fhoireann a mhalartaítear leis na Ballstáit rannpháirteacha, nó a thugtar ar iasacht dóibh chun dualgais réitigh a thabhairt i gcrích, a bheith faoi réir cheanglais na rúndachta gairmiúla, fiú tar éis dóibh scor dá ndualgais. Ba cheart go mbeadh feidhm ag na ceanglais sin freisin maidir le daoine eile a bheidh údaraithe ag an mBord, le daoine a bheidh údaraithe nó ceaptha ag údaráis réitigh náisiúnta na mBallstát iniúchtaí ar an láthair a sheoladh, agus le breathnóirí dá dtabharfar cuireadh chun freastal ar chruinnithe sheisiúin iomlánacha agus feidhmiúcháin an Bhoird agus maidir le breathnóirí ó Bhallstáit neamh-rannpháirteacha a ghlacfaidh páirt i bhfoirne réitigh inmheánacha. Chun na cúraimí a thugtar dó leis an Rialachán seo a fheidhmiú, ba cheart an Bord a údarú, faoi réir coinníollacha áirithe, faisnéis a mhalartú le húdaráis agus comhlachtaí náisiúnta nó de chuid an Aontais. (118) D'fhonn a áirithiú go n-asamhlófar an Bord sa CEMA, ba cheart Rialachán (AE) Uimh. 1093/2010 a leasú chun an Bord a áireamh i gcoincheap na n-údarás inniúil arna bhunú leis an Rialachán sin. Tá asamhlú sin an Bhoird agus na n-údarás inniúil de bhun Rialachán Uimh. 1093/2010 i gcomhréir leis na feidhmeanna a chuirtear síos do BCE de bhun Airteagal 25 de Rialachán Uimh. 1093/2010 chun cur le forbairt agus comhordú pleananna téarnaimh agus réitigh, agus páirt ghníomhach a ghlacadh iontu, agus díriú ar réiteach na n-eintiteas a bhfuil ag cliseadh orthu agus go háirithe grúpaí trasteorann, a éascú. (119) Go dtí go mbeidh an Bord lánoibríochtúil, ba cheart don Choimisiún a bheith freagrach as na hoibríochtaí tosaigh lena n-áirítear Cathaoirleach eatramhach a ainmniú chun na híocaíochtaí ar fad is gá a údarú thar ceann an Bhoird. (120) Tugann SRA le chéile an Bord, an Chomhairle, an Coimisiún, agus údaráis réitigh na mBallstát rannpháirteach. Tá dlínse ag an gCúirt Bhreithiúnais chun athbhreithniú a dhéanamh ar dhlíthiúlacht na gcinntí arna nglacadh ag an mBord, ag an gComhairle agus ag an gCoimisiún, i gcomhréir le hAirteagal 263 CFAE, mar aon lena ndliteanas neamhchonarthach a chinneadh. Ina theannta sin, tá an inniúlacht ag an gCúirt Bhreithiúnais, i gcomhréir le hAirteagal 267 CFAE, chun réamhrialuithe a thabhairt, ar údaráis bhreithiúnacha náisiúnta dá iarraidh sin ar bhailíocht agus léiriú ar ghníomhartha institiúidí, chomhlachtaí nó ghníomhaireachtaí an Aontais. Ba cheart d'údaráis bhreithiúnacha náisiúnta a bheith inniúil, i gcomhréir lena ndlí náisiúnta, chun athbhreithniú